An mga Lingkod ni Jehova ‘Isinisikwal an Karatan’ | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik Español Estonian Ewe Fijian Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Koreano Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mazatec (Huautla) Mexican Sign Language Moore Ndebele Ndonga Nepali Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zande Zulu\n“Isikwal kan lambang nag-aapod sa pangaran ni Jehova an karatan.”—2 TIM. 2:19, NW.\nAno an puwedeng magresulta sa ‘mga pasuruhay na rungaw’ asin ignorante, asin paano niyato malilikayan an mga iyan?\nPaano ta ‘isinisikwal an karatan’ kun dapit sa maraot na kairiba?\nPaano ta maipapahiling an pagigin determinado kun ‘isinisikwal an karatan’?\n1. Ano an sarong bagay na mahalagang marhay sa satong pagsamba?\nNAKAHILING ka na daw nin pangaran na Jehova na nakaukit sa sarong pampublikong edipisyo o sa sarong bagay na nasa museo? Siyertong nagin interesado kang marhay asin naugma. Iyo, bilang Mga Saksi ni Jehova, mahalagang marhay sa satong pagsamba an personal na pangaran nin Diyos. Sa bilog na kinaban, mayo nang ibang grupo nin mga tawo ngunyan an konektadong marhay sa pangaran nin Diyos na arog niyato. Pero, aram ta na an pribilehiyong pagdara kan pangaran nin Diyos may kalabot na responsabilidad.\n2. Anong responsabilidad an kalabot sa pribilehiyo niyatong pagdara kan pangaran nin Diyos?\n2 An paggamit sana kan pangaran nin Diyos dai nangangahulugan na uuyunan na kita ni Jehova. Dapat na mamuhay kita kauyon kan saiyang moral na mga pamantayan. Huli kaiyan, ipinapagirumdom sa sato kan Bibliya na an mga lingkod ni Jehova dapat na ‘rumayo sa maraot.’ (Sal. 34:14) Malinaw na sinabi ni apostol Pablo an prinsipyong ini kan siya magsurat: “Isikwal kan lambang nag-aapod sa pangaran ni Jehova an karatan.” (Basahon an 2 Timoteo 2:19.) * Bilang saiyang mga Saksi, bantog nanggad kita sa pag-apod sa pangaran ni Jehova. Pero paano ta isisikwal an karatan?\nRUMAYO SA KARATAN\n3, 4. Anong teksto an haloy nang nakapukaw kan interes kan mga iskolar sa Bibliya, asin taano?\n3 Konsideraron an pinagbasehan sa Kasuratan kan mga tataramon ni Pablo sa 2 Timoteo 2:19. An tekstong ini nagtataram manungod sa “masarig na pundasyon nin Diyos” dangan sinambit an duwang deklarasyon na nakaukit diyan. An inot na deklarasyon na, “Midbid ni Jehova an mga sadiri niya,” minalataw na kinotar hali sa Bilang 16:5. (Hilingon an sinundan na artikulo.) An ikaduwang deklarasyon na, “Isikwal kan lambang nag-aapod sa pangaran ni Jehova an karatan,” haloy nang nakapukaw kan interes kan mga iskolar sa Bibliya. Taano?\n4 Ipinaparisa kan mga tataramon ni Pablo na nagkokotar siya sa ibang reperensiya. Pero, minalataw na mayo nin teksto sa Hebreong Kasuratan na kapareho kan kinotar ni Pablo. Kaya, ano an pinanunungdan kan apostol kan sabihon niya: “Isikwal kan lambang nag-aapod sa pangaran ni Jehova an karatan”? An mga tataramon bago kaini, na kinotar ni Pablo sa Bilang kapitulo 16, nagsasaysay kan pagrebelde ni Kora. Posible daw na an ikaduwang deklarasyon konektado man sa mga pangyayari kan rebelyon na iyan?\n5-7. Anong mga pangyayari kan panahon ni Moises an pinagbasehan kan mga tataramon ni Pablo sa 2 Timoteo 2:19? (Hilingon an ritrato sa kapinunan kan artikulo.)\n5 Sinasabi kan Bibliya na si Datan asin Abiram, na mga aking lalaki ni Eliab, uminiba ki Kora bilang mga lider kan rebelyon tumang ki Moises asin Aaron. (Bil. 16:1-5) Hayag an pagigin daing galang ninda ki Moises asin isinikwal ninda an itinao nin Diyos na awtoridad sa saiya. Padagos na nag-istar kaiba kan banwaan ni Jehova an mga rebeldeng idto, na isinasapeligro an espirituwalidad kan mga maimbod. Kan uminabot an aldaw tanganing ilain ni Jehova an maimbod na mga parasamba sa mga rebelde, nagtao siya nin malinaw na pagbuot.\n6 Mababasa ta: ‘Dangan si Jehova nagtaram ki Moises na an sabi: “Taraman mo an kasararuan, na sabihan mo, ‘Humali kamo sa palibot kan harong ni Kora, ni Datan, asin ni Abiram!’” Asin si Moises nagtindog asin duminuman ki Datan asin ki Abiram, asin an mga kamagurangan sa Israel nagsurunod sa saiya. Asin siya nagtaram sa kasararuan, na an sabi: “Humali kamo ngunyan sa mga harong kan mga maraot na tawong ini, asin dai kamo magdutdot sa ano man na sadiri ninda, tanganing dai kamo magadan sa saindang mga kasalan gabos.” Asin nagharali [“nagrayo tulos,” NW] sinda sa mga harong ni Kora, ni Datan, asin ni Abiram sa palibot.’ (Bil. 16:23-27) Ginadan ni Jehova an gabos na nagrebelde. Sa ibong na kampi, nagdanay na buhay an maimbod na mga parasamba huling isinikwal ninda an karatan paagi sa pagrayo sa mga rebelde.\n7 Nababasa ni Jehova an puso! Naririsa niya an kaimbudan kan mga sadiri niya. Pero, kaipuhan na determinadong humiro an mga maimbod, na irinarayo an sadiri sa mga maraot. Kun siring, posibleng nagtataram si Pablo manungod sa pagkasaysay sa Bilang 16:5, 23-27 kan siya magsurat: “Isikwal kan lambang nag-aapod sa pangaran ni Jehova an karatan.” An siring na kongklusyon magigin kauyon kan mga tataramon ni Pablo: “Midbid ni Jehova an mga sadiri niya.”—2 Tim. 2:19, NW.\n‘ISIKWAL AN MGA PASURUHAY NA RUNGAW’ ASIN IGNORANTE\n8. Taano ta bakong igo an paggamit sana kan pangaran ni Jehova o an pagigin kabilang sana sa Kristiyanong kongregasyon?\n8 Sa pagsambit kan mga pangyayari kan panahon ni Moises, ipinapagirumdom ni Pablo ki Timoteo na kaipuhan an determinadong paghiro tanganing maingatan an saiyang mahalagang marhay na relasyon ki Jehova. Bakong igo an pagigin kabilang sana sa Kristiyanong kongregasyon, kun paanong bakong igo an pag-apod sana sa pangaran ni Jehova kan panahon ni Moises. An maimbod na mga parasamba dapat na determinadong isikwal an karatan. Ano an nagin kahulugan kaini ki Timoteo? Asin anong mga leksiyon an makukua kan mga lingkod ni Jehova ngunyan sa ipinasabong na konseho ni Pablo?\n9. Paano nakaapektar sa inot na Kristiyanong kongregasyon an ‘mga pasuruhay na rungaw’ asin ignorante?\n9 An Tataramon nin Diyos nagtatao nin espesipikong sadol mapadapit sa klase nin karatan na dapat isikwal o habuan kan mga Kristiyano. Halimbawa, sa pinakaharaning konteksto kan 2 Timoteo 2:19, mababasa ta na sinabihan ni Pablo si Timoteo na ‘dai mag-iriwal dapit sa mga tataramon’ asin na ‘maglikay sa mga basang na tarabilan.’ (Basahon an 2 Timoteo 2:14, 16, 23.) Ipinapalakop kan nagkapirang miyembro kan kongregasyon an apostatang mga katukduan. Siring man, an iba garo baga nagpapalakop nin kontrobersiyal na mga ideya. Dawa pa an kontrobersiyal na mga ideyang iyan bako man direktang kontra sa Kasuratan, iyan nakakapabaranga. Nagresulta iyan sa iriwal asin diriskutiran, kamugtakan na nakakaraot sa espirituwalidad. Huli kaini, idinuon ni Pablo an pangangaipo na ‘isikwal an mga pasuruhay na rungaw asin kablas’ o ignorante.\n10. Paano kita maninigong humiro kun mapaatubang sa apostasya?\n10 Ngunyan, an mga lingkod ni Jehova bihirang mapaatubang sa apostasya sa laog kan kongregasyon. Pero, kun mapaatubang kita sa mga katukduan na bakong suno sa Kasuratan, sain man hali iyan, dapat na determinado kitang isikwal iyan. Bakong madunong na makipagdebate sa mga apostata, baga man sa personal, sa pagsimbag sa mga blog ninda sa Internet, o sa ano pa man na porma nin komunikasyon. Dawa kun an intensiyon ta iyo na tabangan an indibidwal, an siring na pakikipag-ulay kontra sa pagbuot kan Kasuratan na pinag-ulayan ta pa sana. Imbes, bilang mga lingkod ni Jehova, biyo niyatong linilikayan, iyo isinisikwal, an apostasya.\nLikayan na makipagdebate sa mga apostata (Hilingon an parapo 10)\n11. Ano an puwedeng magresulta sa ‘mga pasuruhay na rungaw,’ asin paano makakatao nin marahay na halimbawa an Kristiyanong mga elder?\n11 May iba pang bagay na puwedeng makaraot sa katuninungan kan kongregasyon apuwera sa apostasya. Halimbawa, an pagkakalain-lain nin opinyon dapit sa libangan puwedeng magresulta sa ‘mga pasuruhay na rungaw’ asin ignorante. Siyempre, kun an mga indibidwal nagpapalakop nin libangan na kontra sa mga pamantayan ni Jehova sa moral, dai dapat konsintihon kan Kristiyanong mga elder an siring na paggawi tangani sanang makalikay sa kontrobersiya. (Sal. 11:5; Efe. 5:3-5) Pero, nag-iingat an mga elder na dai magpalakop nin sadiri nindang mga opinyon. Maimbod nindang sinusunod an konseho kan Kasuratan para sa Kristiyanong mga paraataman: ‘Atamana nindo an aripumpon nin Diyos na yaon saindo, na dai naghahadi-hadian sa katungdan na ipinanungod saindo, kundi gibuhon nindo na kamo magin padara sa aripumpon.’—1 Ped. 5:2, 3; basahon an 2 Corinto 1:24.\n12, 13. (a) Ano an paninindugan kan Mga Saksi ni Jehova dapit sa pagpili nin libangan, asin anong mga prinsipyo sa Bibliya an minaaplikar? (b) Paano minaaplikar sa lain-lain na personal na bagay an mga prinsipyo na tinukar sa parapo 12?\n12 Kun dapit sa libangan, dai inaanalisar kan satong organisasyon an espesipikong mga pelikula, video game, libro, o kanta tanganing magdesisyon kun ano an maninigo tang likayan. Taano ta dai? Dinadagka kan Bibliya an lambang indibidwal na sanayon an saiyang mga kakayahan sa pagrisa na ‘mamidbid an marahay asin an maraot.’ (Heb. 5:14) Ipinapahiling kan Kasuratan an mahalagang marhay na mga prinsipyo na puwedeng turutimbangon nin sarong Kristiyano kun nagpipili nin libangan. Sa gabos na aspekto kan satong buhay, maninigong magin pasuhan ta na padagos na ‘baluon kun ano an nakakaugma sa Kagurangnan.’ (Efe. 5:10) Itinutukdo kan Bibliya na may awtoridad an mga payo kan pamilya, kaya puwede sindang magdesisyon na dai itugot an partikular na libangan sa saindang pamilya. *—1 Cor. 11:3; Efe. 6:1-4.\n13 An mga prinsipyo sa Bibliya na pinag-ulayan ta sa inutan dai sana minaaplikar sa pagpili niyato nin libangan. An mga opinyon dapit sa pagbado saka pagpakarhay sa sadiri, salud saka pagkakan, asin iba pang personal na mga bagay puwedeng pagpunan nin kontrobersiya. Huli kaiyan, kun mayo nin prinsipyo sa Kasuratan na nababalga, madunong na linilikayan kan mga lingkod ni Jehova na pagdiskutiran an siring na mga bagay, huling ‘an uripon nin Kagurangnan dai maninigong makipag-iwal, kundi magin mabuot sa gabos.’—2 Tim. 2:24.\nLIKAYAN AN MARAOT NA KAIRIBA!\n14. Anong ilustrasyon an ginamit ni Pablo tanganing iduon an pangangaipo na likayan an maraot na kairiba?\n14 Sa ano pang ibang paagi puwedeng “isikwal kan lambang nag-aapod sa pangaran ni Jehova an karatan”? Paagi sa paglikay sa dayupot na pakikiiba-iba sa mga tawong naggigibo nin karatan. Mahalagang mangnuhon na an ilustrasyon ni Pablo dapit sa “masarig na pundasyon nin Diyos” sinundan niya nin saro pang ilustrasyon. Nagsurat siya manungod sa “sarong dakulang harong” na ‘bako sanang igwa nin mga lalagan na bulawan asin pirak kundi man mga lalagan na kahoy asin daga, asin an nagkapira manungod sa kaumawan asin an iba manungod sa kasupganan.’ (2 Tim. 2:20, 21) Dangan nagtao siya nin konseho sa mga Kristiyano na “maglinig,” o isuhay an sadiri, sa mga lalagan na ginagamit para sa ‘kasupganan.’\n15, 16. Ano an manunudan ta sa ilustrasyon dapit sa “sarong dakulang harong”?\n15 Ano an kahulugan kan ilustrasyon na ini? Sa metaporang ini, ikinukumparar ni Pablo an Kristiyanong kongregasyon sa “sarong dakulang harong” asin an indibidwal na mga miyembro kan kongregasyon sa ‘mga lalagan,’ o mga kasangkapan sa harong. Sa sarong harong, puwedeng makontaminar nin peligrosong kemikal o maating palibot an nagkapirang lalagan. An siring na maating mga kasangkapan isusuhay kan kagharong sa malinig na mga lalagan, arog kan mga ginagamit sa pagluto.\n16 Kaagid kaiyan, an mga lingkod ni Jehova ngunyan, na nagmamaigot na magkaigwa nin malinig na pamumuhay, maninigong likayan na makidayupot sa mga indibidwal sa kongregasyon na padagos na binabaliwala an mga prinsipyo ni Jehova. (Basahon an 1 Corinto 15:33.) Kun totoo ngani ini sa nagkapira sa laog kan kongregasyon, mas lalo pa na maninigo tang ‘likayan’ an dayupot na pakikiiba-iba sa mga nasa luwas kan kongregasyon, na an dakul sa sainda ‘mga mamumuton sa pirak, masumbikal sa mga magurang, bakong banal, parapakaraot, maringis, bakong mamumuton sa karahayan, mga parapasaloib, asin mga mamumuton sa kasingawan nin urog pa ki sa Diyos’!—2 Tim. 3:1-5.\nBINEBENDISYUNAN NI JEHOVA AN PAGIGIN DETERMINADO TA\n17. Gurano kalubos na nanindugan tumang sa karatan an maimbod na mga Israelita?\n17 Espesipikong sinasambit kan Bibliya kun paano determinadong huminiro an mga Israelita kan sabihan na ‘humali sa palibot kan harong ni Kora, ni Datan, asin ni Abiram.’ An pagkasaysay nagsasabi na “nagrayo tulos” sinda. (Bil. 16:24, 27) Dai sinda nag-alangan o nagpaliman-liman. Sinasambit man kan teksto kun gurano sinda kalubos na nagkuyog. ‘Nagrayo sinda sa palibot’ kan maraot na mga tawong idto. Dai isasapeligro kan mga maimbod an saindang sadiri. Bilog na puso an saindang pagkuyog. Marigon sindang nanindugan sa lado ni Jehova asin tumang sa karatan. Anong mga leksiyon an manunudan ta sa halimbawang ini?\n18. Ano an buot sabihon ni Pablo kan sinadol niya si Timoteo na ‘dumulag sa mga hurot nin [pagkahoben]’?\n18 Tanganing maingatan an satong pakikikatuod ki Jehova, dapat na tulos-tulos asin determinado kitang humiro. Ini an buot sabihon ni Pablo kan sinadol niya si Timoteo na ‘dumulag sa mga hurot nin [pagkahoben].’ (2 Tim. 2:22) Kan panahon na idto, adulto na si Timoteo asin posibleng mga labing 30 anyos na. Pero, an mangmang na ‘mga hurot nin [pagkahoben]’ daing pinipiling edad. Kun mapaatubang sa siring na mga pagmawot, kaipuhan na ‘dulagan’ iyan ni Timoteo. Sa ibang pagtaram, kaipuhan ni Timoteo na ‘isikwal an karatan.’ Ipinahayag ni Jesus an kaagid na mensahe kan siya magsabi: ‘Kun an mata mo iyo an makakapasingkog saimo, hulwata asin tapukan iyan.’ (Mat. 18:9) Ngunyan, an mga Kristiyanong isinasapuso an konsehong ini determinadong inaatubang an mga peligro sa espirituwal, na daing pag-alangan o pagpaliman-liman.\n19. Paano determinadong huminiro an nagkapira ngunyan tanganing protektaran an sadiri ninda sa espirituwal na mga peligro?\n19 An nagkapirang may problema sa pag-inom nin arak bago nagin Saksi, personal na nagdesisyon na biyong lumikay sa inumon na de alkohol. An iba linikayan an nagkapirang klase nin libangan na bako man talagang sala pero puwedeng makapalaad sa mga kaluyahan ninda sa moral. (Sal. 101:3) Halimbawa, bago nagin Saksi an sarong tugang, nauugma siya sa imoral na paggawi sa mga parti na may baraylehan na pirmi niyang pigdudumanan kaidto. Pero kan manudan niya an katotoohan, biyo niyang linikayan an pagbayle dawa sa mga pagtiripon-tipon nin mga Saksi huli sa takot na mapukaw an bakong angay na mga pagmawot o kaisipan niya kan nakaagi. Siyempre, dai man inoobligar an mga Kristiyano na biyong likayan an arak, pagbayle, o iba pang bagay na bako man talagang sala. Pero, inaasahan sa sato gabos na determinado asin maingat kitang mahiro tanganing protektaran an satong sadiri sa espirituwal na mga peligro.\n20. Minsan ngani bako pirming pasil na ‘isikwal an karatan,’ ano an nagtatao sa sato nin kumpiyansa asin karangahan?\n20 An pribilehiyong pagdara kan pangaran nin Diyos may kalabot na responsabilidad. Dapat tang ‘isikwal an karatan’ asin dapat kitang ‘rumayo sa maraot.’ (Sal. 34:14) Totoo, bako pirming pasil an paggibo kaiyan. Pero, nakakaranga nanggad na maaraman na pirming namumutan ni Jehova ‘an mga sadiri niya’ asin an mga nagsusunod sa saiyang matanos na dalan.—2 Tim. 2:19; basahon an 2 Cronica 16:9a.\n^ par. 2 2 Timoteo 2:19 (NW): “Sa ibong kaiyan, an masarig na pundasyon nin Diyos nagdadanay na nakatindog, na igwa kan tatak na ini, ‘Midbid ni Jehova an mga sadiri niya,’ asin, ‘Isikwal kan lambang nag-aapod sa pangaran ni Jehova an karatan.’”\n^ par. 12 Hilingon an artikulo sa jw.org na “Do You Ban Certain Movies, Books, or Songs?” sa irarom kan ABOUT US > FREQUENTLY ASKED QUESTIONS.


Radyo (elemento) - Wikipedia\nSarong halimbawa nin elementong kimikal na radyo\nAn radium, radyum, o radyo (Ingles: radium) iyo sarong elementong kimikal na igwang atomikong bilang na 88 asin simbolo na Ra sa talaang peryodiko. Nadiskobre ini ninda Marie Curie asin Pierre Curie na yaon sa porman nin klorido kan radyum (radium chloride) kaidtong 1898. Saro ining harus puro na puting alkalinang metal na pangdaga, sagkod kun maipresenta sa oksiheno iyo marikas na nagigin kulay itom. An gabos nin mga isotopo kan radyum iyo radyoaktibo, asin luminoso ini na igwang kulay na mapusyaw na asul nin huli ta sa pagigin radyoaktibo.\nPiggagamit ini sa pirang mga bagay-bagay, arug kan mga orasang "nagliliwanag" o luminoso kapag madiklom, na sa ngunyan iyo ipinagbabawal na huli sa minatao an mga ini nin pagkalason sa radyasyon. An pagbabawal iyo gikan sa sarong pagsasampa nin kaso sa korte nin batas kan limang mga babaying binansagan sa Ingles bilang radium girls ("mga babae kan radyum"), na mga babaying nagsakit o nadanyaran huli sa kadakul na mga kahelangan ta sa haloy na pagkakabalad sa elementong radyum. Sa luwas kaini, an radyum iyo pupuwedeng gamiton sa pagbulong nin kanser.\nAn Wikimedia Commons igwa nin medya dapit sa Radium.\nKinua sa "https://bcl.wikipedia.org/w/index.php?title=Radyo_(elemento)&oldid=200583"\nHuring binago an pahinang ini kaitong 15 Enero 2021, alas 13:04.


Home / Education / Manila / Bordado, holdover president kan CBSUA\nBordado, holdover president kan CBSUA\nBicol Standard Newspaper Thursday, April 26, 2018 Education, Manila\nMANILA (Bicol Standard) – An Board of Regents (BOR) kan Central Bicol State University of Agriculture (CBSUA) nagkaigwa nin emergency meeting kasoodma asin nag aprobar nin bagong resolution na nag mimidbid ki Georgina J. Bordado bilang holdover president kan universidad.\nSi enot na resolution na nagdesignar saiya bilang Officer in Charge (OIC) an pig tunaw na kan BOR.\nMaroromdoman na an appointment ni Bordado bilang Presidente kan CBSUA, nag paso na kan Abril 2, 2018.\nNin huli kaini, nagkaigwa nin problema ta susug sa CMO 16, dai na pwede na i-appoint siya nin saro pang turno ta dai siya nakua an double outstanding na boto hale sa evaluation committee asin sa Board of Regents.\nSa meeting kan BOR pig kwestyon ni Bordado an suboot legalidad kan CMO 16, na iyo man lang si ginamit niya kan pag-apply bilang president kan eskwelahan.\nNabukasan an pwesto kan presidente kan universidad kan si Atty. Marito Bernales, an dating Presidente kan CBSUA, dai nakakua nin double outstanding na marka.\nAn tema sa pagtukaw ni Bordado bilang OIC kan CBSUA an pigtukar sa BOR meeting.\nDurante kan meeting hinagad kan BOR an opinion kan Legal Department kan Commission on Higher Education, kun ano an tama na gibohon sa siring na sitwasyon.\nNag recomendar an CHED na sunodon an desisyon kan Supreme Court na sa siring na sitwasyon, na mantang mayo pang napipili na bagong presidente, an nakatukaw iyo ngona an mapadagos sa pwesto base sa inaapod na “holdover capacity.”\nMantang mainit an issue na ini, an Commission on Higher Education, Legal Department kan CHED, pati na an Office of the Solicitor General nag promisa na matiripon tulos sinda para resolveran an problema.\nAn meeting kan BOR ginibo poon alas 2:00 hasta alas 5:00 nin hapon sa Central Office kan CHED.\nBordado, holdover president kan CBSUA Reviewed by Bicol Standard Newspaper on Thursday, April 26, 2018 Rating: 5


TOWING COMPANY: Dai na naghahatak vehiculo\nDai man iginilid kan City Hall an implementasyon kan towing ordinance dawa mayo nang hinahatak na vehiculo nganing darahon sa impounding area kan Maxicam Towing Company alagad pig-iisyuhan nalang nin tiket sa pagbalga kan ordinansa mantang an iba pag wheel clamp an ginigibo kan Public Safety Office (PSO).\nPuon na iimplementar an expanded wheel clamp asin towing ordinance kan Enero 6, tolo sanang vehiculo an hinatak kan towing company alagad piglinaw kan PSO na mayong ceasefire sa implementasyon kan ordinansa.\nIni an mga pahayag sa Bicol Mail ni Renne Gumba, jefe kan PSO kan City Hall mantang inaabot nin veinteng vehiculo an tinatamaan aroaldaw kan wheel clamp asin sa tow away zone pig-iisyuhan na sana nin tiket na parejong P1,000 an penalidad. Sa sumadang ini nagtototal nin P30,000 an nacocolectang ingreso kan City Hall aroaldaw.\nNababa sana an numero kan saindang nadadakop kun aldaw nin mga Sabado asin Domingo.\nKun rereparohon sa tow away zone kulang na nagpapasaway na tsuper alagad igwa man giraray nadadakop huli sa estrictong pag-implementar kan ordinansa kan ciudad, sabi pa ni Gumba.\nSinabi ni General Manager Maximo Camacho kan Towing Company na naghahalat sana sinda nin apod sa PSO kun igwang hahatakon na vehiculo alagad kun mayo sindang magiginibo envez an saiyang prioridad iyo an negosyo sa auto shop.\nSegun ki Camacho na igwang mga namamanuan an nag-oosip sa saiya nganing hatakon an vehiculo na yaon sa laog kan tow away zone alagad dai niya ini magigibo sagcod na dai nag-aapod sa an PSO.\nIgwang siyang tres mil metros cuadong lote sa atubangan kan south bound terminal sa Barangay Bagumbayan Sur para sa mga mahahatak na vehiculo.\nSa Metro Naga Chamber of Commerce and Industry (MNCCI), Inc. sinabi ni Ferdinad Sia an presidente kan organisasyon nagsabi sa BM na pabor sinda sa ginigibo kan PSO na envez na paghatak kan towing operator sa mga vehiculo tiketan na sana kan law enforcer.\nMayo pang mangyayaring daños sa vehiculo, sabi pa.\nAn City Hall asin MNCCI nagtalaan nin urulay ngonian na Juevez, Enero 23 nganing magcrear nin technical working committee sa pag-adal kan saindang mga recomendasyon sa implementasyon kan expanded wheel clamp asin towing ordinance.\nAn TWC maghahali sa sektor nin negosyante, sektor nin transporte, PSO asin representante hali sa City Hall.\nIni si resulta sa ginibong dialogue ninda kan nakaaging semana sa opisyales kan City Hall sa pamamayo ni Alcalde Nelson Legacion alagad mayo nang nagtulod na suspendiron an ordinansa. (dpa)


Mateo 5 | Bibliya Online | New World Translation\nBASAHON SA Afrikaans Albanian Aleman American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Brazilian Sign Language British Sign Language Bulgarian Cambodian Catalan Cebuano Changana (Mozambique) Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Dangme Danish Drehu Dutch Dutch Sign Language Ecuadorian Sign Language Efik English Español Estonian Ewe Fijian Filipino Sign Language Finnish Ga Georgian German Sign Language Ghanaian Sign Language Gitonga Greek Sign Language Griego Guarani Guatemalan Sign Language Gujarati Gun Haitian Creole Hapon Hebreo Hiligaynon Hindi Hiri Motu Honduras Sign Language Hungarian Hungarian Sign Language Icelandic Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Sign Language Italiano Jamaican Sign Language Japanese Sign Language Javanese Kabiye Kannada Karen (S'gaw) Kazakh Kenyan Sign Language Kikamba Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korean Sign Language Koreano Krio Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Sign Language Malagasy Malay Malayalam Malaysian Sign Language Maltese Marathi Marshallese Maya Mexican Sign Language Moore Mozambican Sign Language Myanmar Ndebele Ndebele (Zimbabwe) Nepali New Zealand Sign Language Nias Nicaraguan Sign Language Nigerian Sign Language Norwegian Nyaneka Nzema Oromo Ossetian Otetela Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Polish Polish Sign Language Ponapean Portuguese Portuguese (Portugal) Portuguese Sign Language Pranses Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ronga Ruso Russian Sign Language Salvadoran Sign Language Samoan Sango Sateré-Mawé Sena Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovak Sign Language Slovenian Slovenian Sign Language Solomon Islands Pidgin South African Sign Language Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tiv Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Uruguayan Sign Language Uzbek Uzbek (Roman) Venda Venezuelan Sign Language Vietnamese Wallisian Waray-Waray Xavante Xhosa Yoruba Zambian Sign Language Zapotec (Isthmus) Zimbabwe Sign Language Zulu\n5 Kan mahiling niya an dakul na tawo, nagtukad siya sa bukid; asin pagkatukaw niya, nagdurulok sa saiya an mga disipulo niya. 2 Dangan nagpuon siyang magtaram asin magtukdo sa sainda, na nagsasabi: 3 “Maugma an mga nakakamating kaipuhan ninda nin espirituwal na mga bagay,* huli ta sa sainda an Kahadian kan kalangitan. 4 “Maugma an mga nagmumundo, huli ta rarangahon sinda. 5 “Maugma an mga mahuyo an buot, huli ta mamanahon ninda an daga. 6 “Maugma an mga nagugutom asin napapaha sa katanusan, huli ta babasugon sinda. 7 “Maugma an mga mahihirakon, huli ta papahilingan sinda nin pagkahirak. 8 “Maugma an mga dalisay an puso, huli ta mahihiling ninda an Diyos. 9 “Maugma an mga parapatuninong,* huli ta aapudon sindang mga aki nin Diyos. 10 “Maugma an mga pinepersegir dahil sa katanusan, huli ta sa sainda an Kahadian kan kalangitan. 11 “Maugma kamo kun pigtutuya kamo nin mga tawo asin kun pinepersegir ninda kamo saka kun sinda putik na nagtataram laban sa saindo nin gabos na klase nin maraot na bagay nin huli sa sako. 12 Mag-ugma kamo asin maggaya-gayang marhay ta dakula an saindong balos sa langit, huli ta arog man kaiyan an pagpersegir ninda sa mga propetang nainot sa saindo. 13 “Kamo an asin kan daga, pero kun mawara na an asgad kan asin, paano pa iyan ikakabalik? Dai na iyan nin ano man na paggagamitan kundi iaapon na sana sa luwas tanganing timak-timakan nin mga tawo. 14 “Kamo an ilaw kan kinaban. An sarong siyudad dai maitatago kun namumugtak iyan sa ibabaw nin bukid. 15 An mga tawo nagpapalaad nin lampara asin dai iyan tinatakluban nin basket,* kundi ibinubugtak iyan sa patungan nin lampara, asin naliliwanagan kaiyan an gabos na nasa harong. 16 Kaagid kaiyan, paliwanagon nindo an saindong ilaw sa atubangan nin mga tawo, tanganing mahiling ninda an marahay nindong mga gibo asin pamurawayon ninda an saindong Ama na nasa langit. 17 “Dai kamo mag-isip na nagdatong ako tanganing rauton an Katugunan o an Mga Propeta.* Nagdatong ako, bako sa pagraot, kundi sa pag-utob. 18 Sinisigurado ko sa saindo, dawa pa mapara an langit asin daga, dai mapapara an sarong kasadit-saditing letra o kurit nin letra sa Katugunan sagkod na dai nauutob an gabos na bagay na ini. 19 Kaya, an siisay man na nagbabalga kan saro sa mga tugon na ini na ibinibilang na bakong gayong importante asin nagtutukdo sa iba na arog kaiyan an gibuhon, ibibilang siyang bakong importante kun manungod sa* Kahadian kan kalangitan. Alagad an siisay man na nag-uutob asin nagtutukdo kan mga iyan ibibilang na importante kun manungod sa* Kahadian kan kalangitan. 20 Huli ta sinasabi ko sa saindo na kun dai kamo magin urog na matanos kisa sa mga eskriba asin sa mga Fariseo, dai nanggad kamo makakalaog sa Kahadian kan kalangitan. 21 “Nadangog nindong sinabi sa mga tawo kaidtong suanoy na mga panahon: ‘Dai ka maggadan, alagad an siisay man na gumadan maninimbag sa husgado.’ 22 Minsan siring, sinasabi ko sa saindo na an lambang tawo na padagos na nauungis sa saiyang tugang maninimbag sa husgado; asin an siisay man na nagtataram sa saiyang tugang nin grabeng pang-iinsulto maninimbag sa Korte Suprema;* mantang an siisay man na nagtataram, ‘Ikang daing serbing tonto ka!’ namemeligrong mapaduman sa nagkakalayong Gehenna.* 23 “Kun siring, pag dinadara mo sa altar an saimong dulot asin nagirumduman mo duman na may kulog nin buot sa saimo an tugang mo, 24 bayaan mo sa atubangan kan altar an saimong dulot, asin maghali ka. Makipagkatuninungan ka nguna sa tugang mo, dangan magbalik ka asin ipresentar mo an saimong dulot. 25 “Makipag-areglo ka tulos sa kaasunto mo sa husgado miyentras na kaibanan mo siya pasiring duman, ta kun dai, tibaad darahon ka niya sa huwes dangan itao ka kan huwes sa tagapagpautob kan husgado, asin mapreso ka. 26 Sinisigurado ko sa saimo, dai ka nanggad makakaluwas sa presuhan sagkod na dai mo naibabayad an saimong ultimong sadit na sinsilyo.* 27 “Nadangog nindong sinabi: ‘Dai ka magsambay.’ 28 Alagad sinasabi ko sa saindo na an siisay man na nagpaparahiling sa sarong babayi asin nagkakaigwa nin imoral na pagmawot sa saiya nakakakomiter na sa puso niya nin pagsambay sa babaying iyan. 29 Ngunyan, kun an tuo mong mata nagigin dahilan na magkasala* ka, hulwata iyan asin iapon mo. Huli ta mas marahay pang maiwara mo an saro sa mga parte kan saimong hawak* kisa iapon sa Gehenna* an bilog mong hawak. 30 Siring man, kun an tuo mong kamot nagigin dahilan na magkasala ka, putula iyan asin iapon mo. Huli ta mas marahay pang maiwara mo an saro sa mga parte kan saimong hawak kisa mapaduman sa Gehenna* an bilog mong hawak. 31 “Sinabi man kaidto: ‘An siisay man na dumiborsiyo sa saiyang agom na babayi, magtao siya sa saiyang agom nin kasuratan nin diborsiyo.’ 32 Minsan siring, sinasabi ko sa saindo na an siisay man na dumiborsiyo sa saiyang agom na babayi, apuwera sana kun dahil sa nagibo kaini na seksuwal na imoralidad,* ibinubugtak an babayi sa peligro na makagibo nin pagsambay, asin an siisay man na mag-agom nin babaying idiniborsiyo sa arog kaining paagi nakakagibo nin pagsambay. 33 “Saro pa, nadangog nindong sinabi sa mga tawo kaidtong suanoy na mga panahon: ‘Dai ka magsumpa na dai iyan ginigibo, kundi dapat mong utubon an mga promesa mo ki Jehova.’* 34 Alagad sinasabi ko sa saindo: Dai ka na lang magsumpa, na nagsasabing ‘Saksi ko an langit,’ ta iyan an trono nin Diyos; 35 o na ‘Saksi ko an daga,’ ta iyan an tungtungan kan saiyang mga bitis; o na ‘Saksi ko an Jerusalem,’ ta iyan an siyudad kan makapangyarihan na Hadi. 36 Dai ka magsumpa paagi sa pagsabing ‘Itataya ko an sakuyang payo,’ ta dai mo magigibong puti o itom an sarong buhok. 37 Siyertuhon lang nindo na an saindong ‘Iyo’ mangahulugan nin iyo, asin an saindong ‘Dai,’ dai, huli ta pag sumobra sa mga ini, gikan iyan sa saro na maraot. 38 “Nadangog nindong sinabi: ‘Mata sa mata asin ngipon sa ngipon.’ 39 Alagad sinasabi ko sa saindo: Dai ka magtumang sa maraot na tawo, kundi sa siisay man na sumampaling sa saimo sa tuo mong pisngi, iatubang mo man sa saiya an ibong na pisngi. 40 Asin kun may tawo na gusto kang darahon sa husgado saka kuanon an saimong pang-irarom na bado, pabayaan mong mapasaiya man an saimong pang-ibabaw na bado; 41 asin kun an saro na may awtoridad piriton kang magtrabaho para sa saiya sa distansiyang sarong milya,* umiba ka sa saiya nin duwang milya. 42 Tawan mo an naghahagad sa saimo, asin dai mo pagtalikudan an gustong mag-utang* sa saimo. 43 “Nadangog nindong sinabi: ‘Kamutan mo an saimong kapwa asin kaungisan mo an saimong kaiwal.’ 44 Alagad sinasabi ko sa saindo: Padagos na kamutan an saindong mga kaiwal asin padagos na ipamibi an mga nagpepersegir sa saindo, 45 tanganing kamo magin mga aki kan saindong Ama na nasa langit, huli ta pareho niyang pinapasirangan nin aldaw* an mga maraot asin an mga marahay saka pareho niyang pinapauranan an mga matanos asin an mga bakong matanos. 46 Huli ta kun an mga namumuot sana sa saindo an namumutan nindo, ano an balos para sa saindo? Bako daw na ginigibo man iyan kan mga parasingil nin buhis? 47 Asin kun an tinatara-tara nindo iyo sana an mga tugang nindo, anong pambihirang bagay an ginigibo nindo? Bako daw na ginigibo man iyan kan mga tawo kan mga nasyon? 48 Kaya ngani dapat kamong magin perpekto,* kun paanong an saindong langitnon na Ama perpekto.\n^ Sa literal, “an mga dukha sa espiritu.”\n^ O “mapagpatuninong.”\n^ O “bakong angay para sa.”\n^ O “na angay para sa.”\n^ An buot sabihon, an Judiong Sanhedrin.\n^ An lugar sa luwas nin Jerusalem na diyan pigsusulo an basura. Hilingon sa Glosaryo.\n^ Sa literal, “an ultimong quadrans.” An sarong quadrans iyo an tangdan para sa pagtrabaho nin mga 10 minutos. Katumbas iyan nin 1/64 nin sarong denario.\n^ An buot sabihon, mag-utang na dai mabayad nin interes.\n^ O “magin daing pagkukulang.”


Muslim Community mayo pang desisyon magpabakuna\nNagkakasararo an Muslim Community sa Ciudad nin Naga asin Camarines Sur na dai sinda mapatudok nin bakuna contra sa coronavirus disease (Covid-19) kun mayong konsultasyon sa National Commission on Muslim Filipinos (NCMF).\nIyan an desisyon kan grupo alagad dai sinda nagcocontra sa ano man na policia kan local IATF laban sa virus.\nSi Mike Mustapa pamayo kan organisasyon kan Muslim sa Naga asin Camarines Sur nagpahayag sa Bicol Mail kun magpaluwas nin desisyon an NCMF sinda andam magpatudok bakuna ano man na oras.\nSa press conference sa City Hall kan Martes, Agosto 3 sinabi ni City Health Office Dr. Vito ‘‘Butch’’ Borja na andam sindang atubangon an comunidad kan Muslim tanganing ipaliwanag kun ano an karahayan kun bakunado na nin duwang veces nin vaccines.\nInako kan opisyal kan CHO na dawa bakunado na dai man nahahale an peligro sa virus, alagad tamaan man kan virus dai nang gayo marurugado sa helang.\nSinabi ni Mustapa na igwang mga negativong reaksyon an saiyang pag-iriba sa tahaw kan mga nagluluwas na report sa national TV na nagsasapo nin epekto sa salud an natutudokan nin bakuna.\nAn City Hall padagos an saindang pag-enganyar sa mga residentes kan ciudad na magpabakuna nganing makalikay sa virus mantang target an 70 por ciento kan 209,000 na populasyon na mabakunahan nganing mangyari digdi an inaapod na herd immunity. (dpa)


Makakamtan kan mga Minahirong May Pagtubod an Pag-uyon nin Diyos | Pag-aadalan\nSiring Daw sa Ambon an Saimong Ministeryo?\nMakakamtan kan mga Minahirong May Pagtubod an Pag-uyon nin Diyos\nGinagamit Mo Daw sa Madunong na Paagi an Saimong Imahinasyon?\n‘Pabayaan na Magibo kan Pakatagal an Katuyuhan Kaiyan’\nTaano ta Dapat Kitang Magtiripon Para Sumamba?\nISTORYA NIN BUHAY Dating mga Madre na Nagin Tunay na mga Sister sa Espirituwal\nMagdanay Kang Neutral sa Nagkakabarangang Kinaban\nAn Torrengbantayan—Pag-aadalan na Edisyon | Abril 2016\nBASAHON SA Acholi Albanian Aleman American Sign Language Amharic Angolan Sign Language Arabic Argentinean Sign Language Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazilian Sign Language British Sign Language Bulgarian Catalan Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga (Malawi) Chitumbuka Chiyao Chuvash Colombian Sign Language Croatian Czech Danish Dutch Ecuadorian Sign Language Español Estonian Fijian Finnish Finnish Sign Language Georgian Griego Guarani Gujarati Gun Hapon Hebreo Hiligaynon Hindi Hiri Motu Hungarian Ibanag Icelandic Igbo Iloko Indonesian Ingles Isoko Italian Sign Language Italiano Japanese Sign Language Kannada Kikamba Kikuyu Kinyarwanda Kirghiz Kiribati Kirundi Koreano Kurdish Kurmanji (Caucasus) Kurdish Kurmanji (Cyrillic) Latvian Lhukonzo Lithuanian Luganda Luo Macedonian Macua Malagasy Malay Malayalam Marathi Maya Mexican Sign Language Mongolian Moore Ndau Ndebele (Zimbabwe) Nepali Norwegian Nyungwe Oromo Ossetian Pangasinan Papiamento (Aruba) Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese Pranses Punjabi Quechua (Bolivia) Romanian Runyankore Ruso Russian Sign Language Samoan Sango Sena Serbian Serbian (Roman) Shona Sidama Sinhala Slovak Slovenian Solomon Islands Pidgin Spanish Sign Language Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tok Pisin Tshwa Turkish Turkmen Tuvaluan Tzotzil Ukrainian Urdu Urhobo Uzbek Venezuelan Sign Language Vietnamese Waray-Waray Wolaita Yoruba Zande Zapotec (Isthmus)\n‘Magin mga paraarog kaidtong mga nagmana kan mga panuga huli sa pagtubod asin pakatios.’—HEB. 6:12.\nPaano kita matatabangan kan halimbawa ni Jefte asin kan saiyang aking babayi na labanan an impluwensiya kan kinaban?\nAnong mga prinsipyo sa Bibliya an napatunayan mong nakakatabang na maresolberan an personal na mga iriwal?\nPaano ka napakusog kan artikulong ini na magsakripisyo para sa Kahadian?\n1, 2. Anong pagbalo an inatubang ni Jefte asin kan saiyang aking babayi?\nTAPOS na an nakakahandal na paghalat. Guminian an pagmati kan hoben na babayi kan mahiling na ligtas na nakabalik an saiyang ama hali sa ralaban. Maugma siyang nagdalagan paluwas tanganing magsabat; napakanta siya asin napabayle huli sa kapangganahan kan saiyang ama. Pero imbes na makiugma sa aki, ginisi kan ama an bado asin nagsabi: ‘Ay aki kong babayi! Totoong gayong pinamundo mo ako.’ Dangan sinabi niya sa saiyang aki an nagin panuga niya ki Jehova na mabago sa buhay kan aki sagkod lamang. Dai na ini puwedeng mag-agom asin magkaaki. Pero, tulos man na nagsimbag an aki. Magayon an nagin simbag kaini asin pinakusog kaiyan an saiyang ama na utubon an panuga ki Jehova. Mahihiling sa mga tataramon kan aki an makusog na pagtubod kaini. Nagtiwala ini na ano man an ipagibo ni Jehova, para iyan sa ikakarahay niya. (Hok. 11:34-37) Ipinag-orgulyong marhay kan ama an saiyang aki huling aram kan ama na an pagigin andam kaini na suportaran an saiyang desisyon siyertong maresulta sa pag-uyon ni Jehova.\n2 Lubos na nagtiwala si Jefte asin an saiyang may takot sa Diyos na aking babayi sa pamamaagi ni Jehova, dawa kun masakit iyan para sa sainda. Kumbinsido sinda na sulit an ano man na sakripisyo para makamtan an pag-uyon nin Diyos.\n3. Taano ta makakatabang sa sato ngunyan an halimbawa ni Jefte asin kan saiyang aking babayi?\n3 Aram niyato na bako pirming pasil na padagos na magpahiling nin pagtubod ki Jehova. An totoo, kaipuhan niyatong “makipaglaban nin maigot [para sa] pagtubod.” (Jud. 3) Tanganing matabangan kitang magibo iyan, pag-ulayan niyato kun paano mapangganang inatubang ni Jefte asin kan saiyang aking babayi an mga pagbalo sa buhay ninda. Paano sinda nagdanay na may makusog na pagtubod ki Jehova?\nHUMINIRO NA MAY PAGTUBOD SA IBONG KAN MGA IMPLUWENSIYA KAN KINABAN\n4, 5. (a) Anong pagbuot an itinao ni Jehova sa mga Israelita kan palaog na sinda sa Dagang Panuga? (b) Uyon sa Salmo 106, ano an nangyari sa mga Israelita huli sa pagsuway ninda?\n4 Aroaldaw na naipapagirumdom ki Jefte asin sa saiyang aking babayi an kapaha-pahamak na resulta kan kawaran nin pagtubod ki Jehova. Haros 300 na taon bago kaini, ipinagbuot ni Jehova sa saindang mga apuon na puhuon an gabos na paganong nakaistar sa Dagang Panuga. (Deut. 7:1-4) Huli sa dai pagsunod kan mga Israelita, dakul sa sainda an nagpuon nang arugon an makasalan na mga gibo-gibo kan mga Canaanita. Kaya nasiod sinda kan palsong mga diyos asin imoral na mga gibo.—Basahon an Salmo 106:34-39.\n5 Bilang resulta kan saindang pagrebelde, naiwara ninda an pag-uyon ni Jehova; dai na niya sinda prinotektaran. (Hok. 2:1-3, 11-15; Sal. 106:40-43) Siguradong dipisil para sa mga pamilyang may takot sa Diyos na magdanay na maimbod ki Jehova sa masakit na panahon na idto! Pero, may sinambit an Bibliya na mga tawong nagpahiling nin makusog na pagtubod, arog ni Jefte saka an saiyang aking babayi, si Elkana, Hana, asin Samuel, na determinadong makamtan an pag-uyon nin Diyos.—1 Sam. 1:20-28; 2:26.\n6. Anong mga impluwensiya kan kinaban an yaon ngunyan, asin ano an dapat niyatong gibuhon?\n6 Nabubuhay kita sa kinaban na an mga kaisipan asin paggawi kan mga tawo kapareho kan sa suanoy na Canaanita. Nakapokus an buhay ninda sa sekso, kadahasan, asin materyalismo. Arog kan ginibo kaidto ni Jehova para sa mga Israelita, tinatawan niya kita nin malinaw na mga patanid para maprotektaran kita sa arog kaiyan na mga impluwensiya. May manunudan daw kita sa mga sala kan mga Israelita? (1 Cor. 10:6-11) Dapat na magmaigot kitang halion sa satong buhay an ano man na arog-Canaanitang kaisipan. (Roma 12:2) Ginigibo daw niyato iyan sa bilog tang makakaya?\nHUMINIRO NA MAY PAGTUBOD SA IBONG KAN PAGKADISGANAR\n7. (a) Ano an ginibo kan mga kahimanwa ni Jefte sa saiya? (b) Ano an nagin reaksiyon ni Jefte?\n7 Huli sa dai pagsunod kan mga Israelita kan panahon ni Jefte, nagin uripon sinda kan mga Filisteo asin Ammonita. (Hok. 10:7, 8) Apuwera sa kalaban na mga nasyon, nagin problema man ni Jefte an saiya mismong mga tugang asin an mga lider sa Israel. Huli sa pagkauri asin kaanggutan kan mga tugang niya sa ama, puwersahan siyang pinalayas kan mga ini asin ilegal na hinalian nin mana bilang panganay. (Hok. 11:1-3) Dai tinugutan ni Jefte na makaapektar sa saiyang ugali an maringis nindang paggawi. Taano ta nasabi niyato iyan? Huling kan makiulay sa saiya an kamagurangan kan nasyon na tabangan sinda, tulos niya sindang tinabangan. (Hok. 11:4-11) Ano an nagpahiro ki Jefte na gumawi nin arog kaiyan?\n8, 9. (a) Anong mga prinsipyo sa Katugunan ni Moises an posibleng nakatabang ki Jefte? (b) Ano an pinakamahalaga ki Jefte?\n8 Bako sanang makusog na parapakilaban si Jefte, mahigos man siyang paraadal kan kasaysayan kan Israel asin kan Katugunan ni Moises. An pagigin pamilyar ni Jefte sa kasaysayan kan Israel nakatabang sa saiya na masabutan kun ano an tama asin sala sa paghiling ni Jehova. (Hok. 11:12-27) Namolde kan mga prinsipyo nin Diyos na nasa likod kan Katugunan ni Moises an kaisipan asin puso ni Jefte. Aram niyang dai inuuyunan ni Jehova an magtanom nin raot nin buot; imbes, an gusto nin Diyos iyo na magkaminuruot-muutan an Saiyang banwaan. Nanudan man niya sa Katugunan na dai dapat baliwalaon an pangangaipo kan iba, dawa kan mga ‘naaanggot’ sa saiya.—Basahon an Exodo 23:5; Levitico 19:17, 18.\n9 Posibleng nakaimpluwensiya man sa nagin reaksiyon ni Jefte an mga halimbawa kan mga tawong makusog an pagtubod arog ni Jose. Nagpahiling si Jose nin pagkahirak sa saiyang mga tugang dawa ngani ‘naungis sinda sa saiya.’ (Gen. 37:4; 45:4, 5, BPV)  An paghurop-hurop sa arog kaiyan na mga halimbawa an tibaad nakatabang ki Jefte na gumawi na nakakapaugma ki Jehova. Siyertong nakulgan siyang marhay sa ginibo kan mga tugang niya, pero dai siya nagpundo sa paglilingkod ki Jehova asin sa Saiyang banwaan. (Hok. 11:9) An pakikilaban para sa pangaran ni Jehova an mas mahalaga para ki Jefte kisa sa ano man na personal na iriwal. Determinado siyang padagos na magpahiling nin pagtubod ki Jehova, na nagresulta sa mga bendisyon sa saiya asin sa iba.—Heb. 11:32, 33.\n10. Paano kita matatabangan kan mga prinsipyo nin Diyos na humiro bilang mga Kristiyano sa ngunyan?\n10 Tutugutan daw niyatong pahiruon kan halimbawa ni Jefte an satong puso? Kun nakakadisganar an ginibo nin sarong brother o bakong tama an pagtratar niya sa sato, dai ta dapat pagtugutan an arog kaiyan na mga pagbalo na papunduhon kita sa pag-atender sa mga pagtiripon o sa paglilingkod ki Jehova saka sa lubos na pakikiiba sa kongregasyon. Arog ni Jefte, tugutan niyatong tabangan kita kan mga pamantayan nin Diyos na mapangganahan an dipisil na mga sitwasyon asin magin marahay na halimbawa man para sa iba.—Roma 12:20, 21; Col. 3:13.\nMAHIHILING AN SATONG PAGTUBOD SA PAGIGIN ANDAM TANG MAGSAKRIPISYO\n11, 12. Ano an ipinanuga ni Jefte, asin ano an kalabot digdi?\n11 Aram ni Jefte na kaipuhan niya an tabang nin Diyos tanganing mapatalingkas an Israel sa mga Ammonita. Nanuga siya ki Jehova na kun tatabangan Niya siyang manggana, iaatang niya bilang sarong ‘atang na pigtututong’ an siisay man na inot na magluwas sa saiyang harong pagbalik niya hali sa ralaban. (Hok. 11:30, 31) Ano an buot sabihon kan pag-atang na ini?\n12 Makababaldi para ki Jehova an pag-atang nin tawo. Kaya, malinaw na bakong intensiyon ni Jefte na literal na iatang an siisay man. (Deut. 18:9, 10) Sa Katugunan ni Moises, itinatao ki Jehova nin bilog an atang na pigtututong, kaya malinaw na an buot sabihon ni Jefte iyo na italaga an tawong idto para sa eksklusibong paglilingkod sa Diyos sa tabernakulo nin bilog niyang buhay. Inako ni Jehova an itinaong kondisyon ni Jefte asin tinabangan siya na magkaigwa nin lubos na kapangganahan sa mga kalaban. (Hok. 11:32, 33) Pero siisay an maitatao ni Jefte bilang sarong ‘atang na pigtututong’ para sa Diyos?\n13, 14. Ano an ipinapahiling kan mga sinabi ni Jefte na nakarekord sa Hokom 11:35 kun dapit sa saiyang pagtubod?\n13 Girumduma an eksenang sinambit sa kapinunan kan artikulong ini. An nagluwas tanganing sabaton si Jefte kan magbalik siya hali sa ralaban iyo an saiyang namumutan na aking babayi, an saiyang solong aki! Ini na an pagbalo. Uutubon daw niya an saiyang panuga? Itatao daw niya an saiyang aking babayi tanganing maglingkod nin bilog na buhay sa tabernakulo?\n14 An mga prinsipyo sa Katugunan nin Diyos an siguradong nakatabang giraray ki Jefte na gumibo nin tamang desisyon. Posibleng nagirumduman niya an mga tataramon na yaon sa Exodo 23:19, na diyan ipinagbubuot sa mga lingkod nin Diyos na magin andam na itao an pinakamarahay ki Jehova. Sinasabi man sa Katugunan na pag nanuga an saro, obligado siyang utubon iyan. Sinasabi kaiyan: ‘Kun an sarong lalaki manuga nin ano man [ki Jehova], kaipuhan na dai niya paglapason an saiyang panuga; kaipuhan na gibuhon niya an gabos susog sa saiyang sinabi.’ (Bil. 30:2, BPV) Arog kan makusog an pagtubod na si Hana na posibleng kakontemporanyo niya, kaipuhan ni Jefte na utubon an saiyang panuga dawa aram niya kun ano an kahulugan kaini para sa saiya asin sa saiyang aking babayi. Huling mayo siyang ibang aki, an saiyang aking babayi an solamenteng paglaom niya para sa mga gikan na magpapadagos kan saiyang pangaran asin mana sa Israel. (Hok. 11:34) Dawa arog kaiyan, sa katapusan kan Hokom 11:35, si Jefte nagsabi: ‘Binuka ko an sakuyang nguso ki Jehova, asin dai ko [na mababawi pa] an sakuyang itinaram.’ Dawa dakulaon an mawawara sa saiya, ipinahiling pa man giraray ni Jefte an saiyang makusog na pagtubod. Kaya, nakamtan niya an pag-uyon asin bendisyon nin Diyos. Arog man daw kaiyan an gigibuhon mo?\n15. Anong panuga an ginibo kan dakul sa sato, asin paano ta mapapatunayan na igwa kitang pagtubod?\n15 Kan idusay niyato an satong buhay ki Jehova, nanuga kita na gigibuhon ta an saiyang kabutan ano man an mangyari. Aram niyato na kaipuhan an pagsakripisyo sa sadiri para mautob an panugang iyan. Pero nababalo an pagigin andam niyatong utubon an satong panuga lalo na kun ipinapagibo sa sato an sarong bagay na dai ta gusto. Kun ginigibo niyato an siring na mga pagsakripisyo asin an mga paagi nin paglilingkod na bakong kumbenyente sa sato, napapatunayan tang igwa kita nin pagtubod. Tibaad makulugon para sa sato an mga bagay na isasakripisyo niyato, pero pirming mas nakakalabi sa mga iyan an mga bendisyon na aakuon ta. (Mal. 3:10) Pero kumusta man an aking babayi ni Jefte?\nPaano niyato maipapahiling an pagtubod na arog kan ki Jefte asin kan sa saiyang aking babayi? (Hilingon an parapo 16, 17)\n16. Ano an nagin reaksiyon kan aking babayi sa ipinanuga kan saiyang amang si Jefte? (Hilingon an ritrato sa kapinunan kan artikulo.)\n16 Puwedeng dai nagin pasil sa aking babayi ni Jefte na akuon an mga resulta kan panuga kan saiyang ama. Iba ini sa panuga ni Hana. Idinusay ni Hana an saiyang aking si Samuel tanganing maglingkod sa tabernakulo bilang sarong Nazareo. (1 Sam. 1:11) Puwedeng mag-agom asin magkaigwa nin pamilya an sarong Nazareo. Pero an aking babayi ni Jefte magigin sarong bilog na ‘atang na pigtututong,’ kaya dai niya maeeksperyensiyahan an kaugmahan na namamatian nin sarong agom asin ina. (Hok. 11:37-40) Bilang aking babayi kan mapangganang lider sa Israel, puwede kutana siyang magin agom kan pinakamarahay na lalaki sa nasyon. Pero ngunyan, magigin siyang sarong simpleng lingkod sa tabernakulo. Ano an nagin reaksiyon kan hoben na babayi? Ipinahiling niya na iniinot niya an paglilingkod ki Jehova. Sinabi niya: ‘Ama ko, kun binuka mo an saimong nguso ki Jehova, gibuhon mo sa sako an siring sa luminuwas sa saimong nguso.’ (Hok. 11:36) Tanganing makapaglingkod ki Jehova, isinakripisyo niya an saiyang natural na mga pagmawot arog kan pagkaigwa nin agom asin mga aki. Paano ta maaarog an pagigin mapagsakripisyo niya sa sadiri?\n17. (a) Paano niyato maaarog an pagtubod ni Jefte asin kan saiyang aking babayi? (b) Paano ka dinadagka kan mga tataramon sa Hebreo 6:10-12 na magin mapagsakripisyo sa sadiri?\n17 Rinibong hoben na Kristiyanong lalaki asin babayi an andam na dai mag-agom o kun mag-agom man, piniling dai magkaaki—kisiyera sa ngunyan—tanganing lubos na makapaglingkod ki Jehova. Dakul man na may edad na an magagamit kutana an panahon ninda para makaibanan an saindang mga aki asin makuapo. Pero isinakripisyo ninda iyan tanganing tumabang sa teokratikong mga proyekto sa pagtugdok o tanganing mag-adal sa School for Kingdom Evangelizers asin maglingkod sa mga lugar kun sain kaipuhan an mas dakul na parahayag kan Kahadian. An iba isinakripisyo an personal na mga bagay tanganing makikabtang sa mga kampanya nin paglilingkod sa panahon nin Memoryal. Nakakapaugmang marhay ki Jehova an arog kaiyan na bilog na pusong paglilingkod asin dai niya lilingawan an mga ginibo saka pagkamuot na ipinahiling ninda para sa saiya. (Basahon an Hebreo 6:10-12.) Posible daw para sa saimo na gumibo nin dugang pang mga sakripisyo para mas lubos na makapaglingkod ki Jehova?\nKUN ANO AN MGA LEKSIYON NA NANUDAN NIYATO\n18, 19. Ano an nanudan niyato sa istorya sa Bibliya dapit ki Jefte asin sa saiyang aking babayi, asin paano ta sinda maaarog?\n18 Dawa dakul an nagin pagbalo ki Jefte, tinugutan niyang giyahan siya ni Jehova sa mga desisyon niya sa buhay. Pinili niyang dai magpaimpluwensiya sa mga tawong nakapalibot sa saiya. Determinado siyang humiro na may pagtubod dawa nakakadisganar an mga ginigibo kan iba sa saiya. Binendisyunan siya asin an saiyang aking babayi huli sa saindang pagigin andam na magsakripisyo, asin pareho sindang ginamit ni Jehova para suportaran an tunay na pagsamba. Dawa kan dai na sinusunod kan iba an mga pamantayan nin Diyos, sinunod pa man giraray iyan ni Jefte asin kan saiyang aking babayi.\n19 Sinasadol kita kan Bibliya na ‘magin mga paraarog kaidtong mga nagmana kan mga panuga huli sa pagtubod asin pakatios.’ (Heb. 6:12) Lugod na arugon niyato si Jefte asin an saiyang aking babayi paagi sa pamumuhay na pirming isinasaisip an panginot na katotoohan na ini na mahihiling sa nagin buhay ninda: Makakamtan kan mga minahirong may pagtubod an pag-uyon nin Diyos.\n^  (parapo 9) An Marahay na Bareta Biblia (Bikol Popular Version).\nAN TORRENGBANTAYAN—PAG-AADALAN NA EDISYON Abril 2016


Andam Ka Daw na Mapasensiyang Maghalat? — Watchtower ONLINE NA LIBRARYA\nw17 Agosto p. 3-7\nAN BUOT SABIHON KAN PAGIGIN MAPASENSIYA\nMAIMBOD NA MGA LINGKOD NA NAGIN MAPASENSIYA\nKUN ANO AN MAKAKATABANG SA SATO\nMakakapagpasensia daw Kamo?\nAn Torrengbantayan Nagpapahayag kan Kahadean ni Jehova—1994\n“Kamo man, magi kamong mapasensiya.”—SANT. 5:8.\nAno an kalabot sa pagigin mapasensiya?\nAno an nakatabang sa mga lalaki asin babayi kan suanoy na magin andam na maghalat ki Jehova?\nPaano ipinahiling ni Jehova asin ni Jesus na andam sindang maghalat?\n1, 2. (a) Ano an puwedeng magin dahilan na maihapot ta: “Sagkod nuarin”? (b) Taano ta puwede kitang mapakusog kan halimbawa kan maimbod na mga lingkod kaidto?\n‘SAGKOD nuarin?’ Iyan an ihinapot kan maimbod na mga propetang si Isaias asin Habacuc. (Isa. 6:11; Hab. 1:2) Kan isinurat ni Hading David an Salmo 13, apat na beses man niyang ihinapot: ‘Sagkod nuarin?’ (Sal. 13:1, 2) Dawa an satong Kagurangnan na Jesu-Cristo ihinapot man iyan kaidtong napapalibutan siya nin mga tawong mayong pagtubod. (Mat. 17:17) Kaya, dai niyato dapat ipagngalas kun may mga panahon na naihahapot man niyato an mismong hapot na iyan.\n2 Ano an puwedeng magin dahilan na maihapot ta: ‘Sagkod nuarin?’ Tibaad may nangyari sa satong inhustisya. O tibaad may minamati kitang hilang o mga problema huli sa paggurang. Tibaad nasasakitan kitang mamuhay sa “delikado asin [talagang] masakit na mga panahon” na ini. (2 Tim. 3:1) O tibaad nadidisganar kita huli sa bakong magayon na mga ugali kan mga tawo sa palibot niyato. Ano man an dahilan, nakakapakusog nanggad na maaraman na dai nag-alangan an maimbod na mga lingkod ni Jehova kaidto na maghapot kaiyan, asin dai naanggot sa sainda an Diyos!\n3. Ano an makakatabang sa sato kun napapaatubang kita sa masakit na mga sitwasyon?\n3 Pero, ano an makakatabang sa sato kun mapaatubang kita sa arog kaiyan kasakit na mga sitwasyon? An disipulong si Santiago, na tugang ni Jesus sa ina, pinasabngan na sabihon sa sato: “Magi kamong mapasensiya, mga tugang, sagkod sa presensiya kan Kagurangnan.” (Sant. 5:7) Iyo, kaipuhan niyato gabos na magin mapasensiya. Pero ano an buot sabihon kan pagigin mapasensiya, asin paano ta maipapahiling an magayunon na kuwalidad na ini?\n4, 5. (a) Ano an kalabot sa pagigin mapasensiya? (b) Paano ipinaliwanag kan disipulong si Santiago an pagigin mapasensiya? (Hilingon an ritrato sa kapinunan kan artikulo.)\n4 Sigun sa Bibliya, produkto kan banal na espiritu an pakatios o pagigin mapasensiya; kun mayo an tabang nin Diyos, masasakitan an bakong perpektong mga tawo na magin mapasensiya sa masakiton na mga sitwasyon. An pagigin mapasensiya regalo nin Diyos, asin kaipuhan na marhay iyan tanganing maipahiling niyato na namumutan ta siya. Kapahayagan man iyan kan pagkamuot niyato sa iba. An kawaran pirmi nin pasensiya nagpapaluya sa pagkamuot asin relasyon niyato sa iba, pero an pagigin mapasensiya nagpapakusog kaiyan. (1 Cor. 13:4; Gal. 5:22) Kalabot sa pagigin mapasensiya an iba pang mahalagang marhay na kuwalidad nin sarong Kristiyano. Halimbawa, konektadong marhay iyan sa pakatagal, na nagpapangyari sa sato na tiuson an masakit na mga kamugtakan mantang nagdadanay na positibo. (Col. 1:11; Sant. 1:3, 4) Kalabot man sa pagigin mapasensiya an dai pagbalos nin maraot dawa nagsasakit saka pagdadanay na marigon ano man na problema an umabot. Dugang pa, dinadagka kita kan Bibliya na magin andam na akuon na kaipuhan niyatong maghalat. Idinuon an aspektong ini nin pagigin mapasensiya sa Santiago 5:7, 8. (Basahon.)\n5 Taano ta dapat na magin andam kitang maghalat na humiro si Jehova? Iinagid ni Santiago an satong sitwasyon sa sarong parauma. Dawa maigot sa pagtanom an parauma, dai niya kontrolado an klima asin an pagtubo kan mga tinanom. Dai niya mapaparikas an panahon. Aram niyang kaipuhan niyang mapasensiyang maghalat para makamtan an “mahalagang bunga kan daga.” Kaagid kaiyan, dakul na bagay man an dai niyato kontrolado mantang hinahalat niyato an kautuban kan mga panuga ni Jehova. (Mar. 13:32, 33; Gibo 1:7) Arog kan parauma, kaipuhan niyato na mapasensiyang maghalat.\n6. Ano an manunudan niyato sa halimbawa ni propeta Miqueas?\n6 An sitwasyon niyato ngunyan kaagid kan panahon ni propeta Miqueas. Nabuhay siya kan panahon na an maraot na si Hading Ahaz an namamahala, kan lakop an gabos na klase nin karatan sa banwaan. Sa katunayan, an mga tawo nagin eksperto sa paggibo nin maraot. (Basahon an Miqueas 7:1-3.) Narealisar ni Miqueas na dai niya kayang baguhon an sitwasyon, pero may kaya siyang gibuhon. Ano iyan? Sinabi niya sa sato: ‘Alagad maghahalat ako sa Kagurangnan, padagos akong maglalaom sa Diyos na maligtas sako. Dadangugon ako kan sakong Diyos.’ (Mik. 7:7, BPV)* Arog ni Miqueas, kaipuhan man kitang mapasensiyang maghalat.\n7. Taano ta bako lang basta paghalat na utubon ni Jehova an saiyang mga panuga an kaipuhan niyatong gibuhon?\n7 Kun may pagtubod kitang arog kan ki Miqueas, magigin andam kitang maghalat ki Jehova. An sitwasyon niyato bakong arog sa sarong preso na nasa selda niya asin naghahalat sa sentensiya sa saiya na kagadanan. Mayo siyang magigibo kundi maghalat, asin dai niya gusto na umabot iyan. Iba nanggad iyan sa sitwasyon ta! Andam kitang maghalat ki Jehova huling aram niyato na uutubon niya an saiyang panuga na buhay na daing katapusan sa tama asin sa eksaktong panahon! Kaya, ‘tinatagalan niyato an gabos na bagay na may pakatios asin kaugmahan.’ (Col. 1:11, 12) Kun naghahalat kita pero nagpaparareklamo na haluyon man maghiro si Jehova, dai iyan makakapaugma sa saiya.—Col. 3:12.\n8. Ano an kaipuhan niyatong girumdumon mantang hinuhurop-hurop niyato an mga halimbawa nin maimbod na mga lalaki asin babayi kaidto?\n8 Magigin mas andam kitang maghalat kun gigirumdumon niyato an maimbod na mga lalaki asin babayi kaidto na mapasensiyang naghalat na utubon ni Jehova an saiyang mga panuga. (Roma 15:4) Mantang hinuhurop-hurop niyato an saindang halimbawa, mahalagang girumdumon ta kun gurano sinda kahaloy na naghalat, kun taano ta andam sindang maghalat, asin kun anong mga bendisyon an nakamtan ninda huli sa pagigin nindang mapasensiya.\nKinaipuhan ni Abraham na maghalat nin dakul na taon bago namundag an mga makuapo niyang si Esau asin Jacob (Hilingon an parapo 9, 10)\n9, 10. Gurano kahaloy na naghalat si Abraham asin Sara ki Jehova?\n9 Pag-isipan an halimbawa ni Abraham asin Sara. Kabilang sinda “sa mga uminako kan mga panuga dahil sa pagtubod asin pakatios.” Sinasabi sa sato kan Kasuratan na “pagkatapos . . . magpahiling nin pakatios” ni Abraham, inako niya an panuga ni Jehova na bebendisyunan siya asin papadakulon an saiyang mga gikan. (Heb. 6:12, 15) Taano ta kinaipuhan ni Abraham na magpahiling nin pakatios o magin mapasensiya? Huling kaipuhan nin panahon para mautob an panugang iyan. An tipan ni Jehova ki Abraham nagin balido kan Nisan 14, 1943 B.C.E. Nangyari iyan kan magbalyo sinda ni Sara, pati an mga kairiba ninda sa harong, sa Salog nin Eufrates asin maglaog sa Dagang Panuga. Dangan, kinaipuhan pang maghalat ni Abraham nin 25 taon bago namundag an aki niyang si Isaac kan 1918 B.C.E., asin nin 60 taon pa bago namundag an mga makuapo niyang si Esau asin Jacob kan 1858 B.C.E.—Heb. 11:9.\n10 Gurano kahiwas kan dagang minana ni Abraham? Ini an sabi kan Bibliya: “Alagad ta dai niya [ni Jehova] siya [si Abraham] tinawan nin ano man na mana sa dagang iyan, dai, maski su puwede lamang matungtungan kan saiyang bitis; pero nanuga siya na itatao niya iyan tanganing magin pagsadiri niya dangan kan mga magikan sa saiya, dawa ngani dai pa siyang aki kaidto.” (Gibo 7:5) Kaidto sanang 430 taon pagkabalyo ni Abraham sa Eufrates naorganisar an saiyang mga gikan bilang sarong nasyon na maistar sa dagang iyan.—Ex. 12:40-42; Gal. 3:17.\n11. Taano ta andam si Abraham na maghalat ki Jehova, asin anong mga bendisyon an makakamtan niya huli sa saiyang pakatios?\n11 Andam si Abraham na maghalat huling an saiyang pakatios nakabasar sa pagtubod niya ki Jehova. (Basahon an Hebreo 11:8-12.) Maugma si Abraham na maghalat, dawa dai niya nahiling na nautob an gabos na panuga nin Diyos bago siya nagadan. Pero isipa na sana an kaugmahan na mamamatian ni Abraham pag binuhay na siya liwat sa paraisong daga. Mangangalas siya pag maaraman niyang mababasa sa dakul na porsiyon kan Bibliya an istorya kan buhay niya asin kan mga naggikan sa saiya.* Talagang mauugma siya pag masabutan na niya an mahalagang papel niya sa kautuban kan katuyuhan ni Jehova may koneksiyon sa ipinanugang banhi! Iyo, siguradong mamamatian niyang sulit nanggad an haloy na panahon na paghalat niya.\n12, 13. Taano ta kinaipuhan ni Jose na magpahiling nin pakatios, asin anong marahay na kaisipan an igwa siya?\n12 An makuapo sa tuhod ni Abraham na si Jose nagin andam man na magpahiling nin pakatios. Nagin biktima siya nin grabeng mga inhustisya. Inot, ipinabakal siya kan mga tugang niya bilang uripon kan mga 17 anyos siya. Dangan, sinahutan siya na pinurbaran daa niyang luguson an agom kan saiyang kagurangnan kaya ibinilanggo siya. (Gen. 39:11-20; Sal. 105:17, 18) Sa ibong kan saiyang kaimbudan sa Diyos, garo baga padusa pa an inaako niya imbes na bendisyon. Pero pakalihis nin 13 taon, biglang nabaliktad an sitwasyon. Pinaluwas siya sa bilangguan asin itinao sa saiya an ikaduwang pinakahalangkaw na posisyon sa Ehipto.—Gen. 41:14, 37-43; Gibo 7:9, 10.\n13 Naghinanakit daw si Jose huli sa mga inhustisyang inagihan niya? Naisip daw niya na pinabayaan na siya kan saiyang Diyos na si Jehova? Dai. Ano an nakatabang ki Jose na mapasensiyang maghalat? An pagtubod niya ki Jehova. Nahiling niya na kontrolado ni Jehova an mga bagay-bagay. Mahihiling ta ini sa sinabi niya sa saiyang mga tugang: “Dai kamo matakot. Ako daw an Diyos? Dawa nagplano kamo nin maraot laban sako, katuyuhan nin Diyos na magin marahay an kaluwasan kaiyan asin na pagdanayon na buhay an dakul na tawo, arog kan ginigibo niya ngunyan.” (Gen. 50:19, 20, NW) Aram ni Jose na talagang sulit an paghalat niya.\n14, 15. (a) Taano ta kahanga-hanga an pakatios na ipinahiling ni David? (b) Ano an nakatabang ki David na mapasensiyang maghalat?\n14 Nagin biktima man si Hading David nin dakul na inhustisya. Dawa linahidan na siya ni Jehova kan hoben pa siya para magin an sunod na hadi kan Israel, kinaipuhan pa ni David na maghalat nin mga 15 taon bago siya nagin hadi sa sadiri niyang tribo. (2 Sam. 2:3, 4) Kan panahon na iyan, linalapag si David kan bakong maimbod na si Hading Saul tanganing gadanon.* Kaya, kinaipuhan ni David na mamuhay bilang dulag, kun minsan sa ibang nasyon o sa mga kuweba sa kaawagan. Dawa kaidtong nagadan na si Saul sa pakikipaglaban, kinaipuhan pa man giraray ni David na maghalat nin mga pito pang taon bago siya nagin hadi sa bilog na nasyon nin Israel.—2 Sam. 5:4, 5.\n15 Taano ta andam si David na mapasensiyang maghalat? Sinabi niya sa sato an simbag sa mismong salmo na diyan apat na beses niyang ihinapot: ‘Sagkod nuarin?’ Ini an sabi niya: ‘Minasarig ako sa danay mong pagkamuot; mag-uugma an puso ko sa saimong kaligtasan. Mag-aawit ako sa Kagurangnan, huli ta nagin marahayon siya sako.’ (Sal. 13:5, 6, BPV) Nagtiwala si David sa maimbod na pagkamuot ni Jehova. Maugma niyang hinalat an panahon na tatapuson na ni Jehova an saiyang pagsakit, asin inisip-isip man niya kun paano siya tinabangan ni Jehova kaidto. Iyo, namatian ni David na talagang sulit an paghalat niya.\nKun dapit sa pagpahiling nin pakatios, dai ni Jehova hahagadon sa sato na gibuhon an sarong bagay na maski siya habo niyang gibuhon\n16, 17. Paano nagin marahayon na halimbawa an Diyos na Jehova asin si Jesu-Cristo kun dapit sa pagigin andam na maghalat?\n16 Kun dapit sa pagpahiling nin pakatios, dai ni Jehova hahagadon sa sato na gibuhon an sarong bagay na maski siya habo niyang gibuhon. Siya an pinakamarahay na halimbawa sa pagigin andam na maghalat. (Basahon an 2 Pedro 3:9.) Haluyon nang mapasensiyang naghahalat si Jehova tanganing lubos na masimbag pag-abot nin panahon an mahalagang mga isyu na ibinangon sa hardin nin Eden. Mapasensiyang ‘hinahalat’ ni Jehova an panahon na diyan lubos nang mapapakangbanal an ngaran niya. Maresulta ini sa pambihirang mga bendisyon para sa mga padagos na “naghahalat sa saiya.”—Isa. 30:18.\n17 Ipinahiling man ni Jesus na andam siyang maghalat. Dawa ngani mapanggana na niyang naatubang an mga pagbalo sa saiyang pagtubod kan siya yaon digdi sa daga asin iprinesentar na niya kan 33 C.E. an halaga kan saiyang atang na pantubos, kinaipuhan pa man giraray niyang maghalat sagkod 1914 bago tumukaw bilang Hadi. (Gibo 2:33-35; Heb. 10:12, 13) Dangan, mahalat pa si Jesus sagkod na matapos an saiyang Sangribong Taon na Pamamahala bago mapara an gabos niyang kaiwal. (1 Cor. 15:25) Haloy na panahon na paghalat iyan, pero makakasigurado kita na magigin sulit nanggad iyan.\n18, 19. Ano an makakatabang sa sato na magin andam na maghalat na may pakatios?\n18 Kaya mayong duda na an kada saro sa sato kaipuhan na magin andam na maghalat, na magpahiling nin pakatios. Pero ano an makakatabang sa sato na magibo ini? Hagadon sa pamibi an banal na espiritu nin Diyos. Tandaan na an pakatios sarong aspekto kan bunga kan espiritu. (Efe. 3:16; 6:18; 1 Tes. 5:17-19) Makimahirak ki Jehova na tabangan kang magtagal na may pakatios.\n19 Girumdumon man kun ano an nakatabang ki Abraham, ki Jose, asin ki David na mapasensiyang maghalat sa kautuban kan mga panuga ni Jehova. Nakatabang sainda an pagtubod ki Jehova asin pagtitiwala sa Saiya huli sa mga ginibo Niya para sa sainda. Dai sana sinda nagpokus sa saindang sadiri asin sa mga kagustuhan ninda. Mantang hinuhurop-hurop ta kun paano nagin marahay an kinaluwasan kan mga nangyari sa sainda, madadagka man kita na mapasensiyang maghalat.\n20. Ano an dapat na determinado niyatong gibuhon?\n20 Kaya dawa napapaatubang kita sa mga pagbalo asin kasakitan, determinado kitang mapasensiyang maghalat. Iyo, kun minsan tibaad maihapot ta: ‘Sagkod nuarin, Jehova?’ (Isa. 6:11) Pero sa tabang kan nakakapakusog na puwersa kan banal na espiritu nin Diyos, puwede man niyatong arugon si propeta Jeremias asin magsabi: ‘An sakuyang kahirasan iyo si Jehova. Kaya ngani [padagos] akong maglalaom sa saiya.’—Lam. 3:21, 24.\nMga 15 kapitulo sa libro nin Genesis an ginamit tanganing isaysay an buhay ni Abraham. Sinambit man nin labing 70 beses si Abraham kan mga kagsurat kan Kristiyanong Griegong Kasuratan.\nDawa hinabuan na ni Jehova si Saul pakatapos nin labing duwang taon na paghadi kaini, tinugutan pa man giraray niyang maghadi si Saul nin 38 pang taon, sagkod sa kagadanan niya.—1 Sam. 13:1; Gibo 13:21.


AN LIBRO NI MOSIAH TSAPTER 1\nSi hadeng Benjamin nagparatukdo sa saiyang mga akeng lalake kan lengguwahe asin mga propesiya kan saindang mga ama --- An saindang relihiyon asin sibilisasyon napag-ingatan nin huli kan mga rekord na itinago sa mga lamina --- Si Mosiah iyo an napiling hade asin tinawan nin kustodya kan mga rekord asin kan iba pang mga bagay.\nAsin ngonian mayo na nin pagralaban-laban sa daga nin pag-iriba ni Hadeng Benjamin, na tanganing si hadeng Benjamin nagpadagos na igwa nin katuninongan sa gabos na natatadang mga aldaw niya.\n2 Asin ini nangyaring naglipas na siya nagkaigwa nin tulong akeng lalake; asin saiya sindang inapud sa pangaran na Mosiah, asin Helorum, asin Helaman. Asin siya naghimo na sinda dapat na matukdoan sa gabos na mga lengguwahe kan saiyang mga ama, na tanganing sa kahaluyan sinda magigin mga tawo nin pagkanuod; asin na sinda puwedeng makaaram manungod sa mga propesiya na ipinagsabi sa paagi kan mga nguso nin saindang mga ama, na ipinagtao sa sainda sa paagi kan kamot nin Kagurangnan.\n3 Asin siya man nagtukdo sainda manungod sa mga rekord na nakaukit sa mga plakeng bronse, na nagsasabi: Mga ake ko, ako maghihimo na tanganing kamo dapat makakagiromdom na kun bako sa mga plakeng ini, na naglalaman kaining mga rekord asin kaining mga kasugoan, kita kuta na yaon na sa kamumungan, maski na ngonian na panahon, na dae nag-aaram sa mga misteryo nin Diyos.\n4 Nin huli ta ini bako kuta nang posible na an satuyang ama, si Lehi, makapaggiromdom kan gabos kaining mga bagay, na itinikdo sainda na saiyang mga kaakian, puwera lang kun ini nin huli sa tabang kaining mga plake; nin huli ta siya na tinukdoan sa lengguwahe kan mga Ehipsiyano na tanganing siya puwedeng makapagbasa kaining mga nakaukit, asin itukdo sainda na saiyang mga kaakian, na tanganing maitukdo man ninda sa saindang mga kaakian, asin ta mag-uutob kan mga kasugoan nin Diyos, maski ngani sa ngonian na presenteng panahon.\n5 Ako nagsasabi sa saindo, mga ake ko, kun bako kaining mga bagay, na itinago asin iningatan sa paagi kan kamot nin Diyos, na tanganing kita puwedeng makakabasa asin makaka-intende kan saiyang mga misteryo, asin yaon an saiyang mga kasugoan pirmeng sa atubangan ka satuyang mga mata na maski ngani na an satuyang mga ama nagin kadikit sa daeng pagtubod, asin ta kita kuta na nagin arog sa satuyang mga tugang, an mga Lamanita, na dae nag-aaram manungod kaining mga bagay, o dae ngani naniniwala kaini kun ini ipinagtutukdo sainda, nin huli sa mga tradisyon kan saindang mga ama, na bako nganing tama.\n6 O mga ake ko, ako maghihimo na kamo makakagiromdom na ining mga kasabihan gabos totoo, asin man ining mga rekord gabos totoo. Asin hilnga, an mga plake man ni Nephi, na naglalaman kan mga rekord asin kan mga kasabihan nin satuyang mga ama magpoon sa panahon na sinda naghale sa Jerusalem hanggan ngonian, asin sinda gabos totoo; asin kita an nakakaaram na may kasegurohan nin huli ta yaon sinda sa atubangan kan satuyang mga mata.\n7 Asin ngonian, mga ake ko, ako maghihimo na kamo makakagiromdom na magbasa sainda nin maigot, na kamo makakapakinabang sa kahaluyan; asin ako maghihimo na mag-uutob kan mga kasugoan nin Diyos, na tanganing kamo puwedeng mag-asenso sa daga na uyon sa mga promisa nin Kagurangnan na hinimo sa satuyang mga ama.\n8 Asin kadakul pang mga bagay an ginibo ni hadeng Benjamin sa pagtukdo sa saiyang mga ake, na dae naisurat sa librong ini.\n9 Asin ini nangyaring naglipas na pagkatapos na si hadeng Benjamin naghimo nin pantapos na pagtutukdo sa saiyang mga akeng lalake, na siya naggugurang na, asin saiyang nahiling na siya sa dae mahaloy na panahon mapaduman na sa dalan kan gabos na daga; kun kaya, saiyang naisip na ini may kapakinabangan na dapat niyang iwalat an kahadean sa saro kan saiyang mga akeng lalake.\n10 Kun kaya, siya naghimong si Mosiah darahon sa atubangan nya; asin iyo ini an saiyang mga tataramon na saiyang ipinagtaram sa saiya, na nagsasabing: Ake ko, ako maghihimo na ika dapat maggibo nin sarong proklamasyon pasiring sa bilog na ining daga para gabos na ining mga katawohan, o an mga katawohan sa Zarahemla, asin an mga katawohan ni Mosiah na nag-eerok sa daga, na tanganing sinda puwedeng magkasararong magtiripon; nin huli ta sa pagkaaga ako magbabalangibog sa gabos nyatong mga katawohan na maggigikan mismo sa sadire kong nguso na ikaw an magin sarong hade asin sarong tagapamahala kaining mga katawohan, na an Kagurangnan nyatong Diyos iyo an nagpamahala satuya.\n11 Asin sa kadagdagan, ako magtatao sa mga katawohang ini nin sarong pangaran, na tanganing sa kahaluyan sinda puwedeng magin laen na mangingibabaw sa gabos na mga katawohan na an Kagurangnang Diyos iyo an nagdara paluwas sa daga nin Jerusalem; asin ini gigibohon ko nin huli ta sinda nagin sarong mahihigos na mga katawohan na nag-uutob kan mga kasugoan nin Kagurangnan.\n12 Asin ako matao sainda nin sarong pangaran na dae nanggad mapapara, puwera lang kun ini sa paagi nin sarong pagkakasala.\n13 Iyo, asin sa kadagdagan ako nagsasabi sa saindo, na kun ining mas pina-urog na mga katawohan nin Kagurangnan mahuhulog sa pagkakasala, asin magin sarong makasalanon asin sarong marigsok na mga katawohan, na an Kagurangnan iyo an magliligtas sainda, na sa kahaluyan sinda magin maluya arog kan saindang mga katugangan; asin dae na siya mag-iingat sa sainda sa paagi kan saiyang daeng kapares asin makangangalas na kapangyarihan, na magpoon pa kaidto siyang ipinaghimong mag-ingat sa satuyang mga ama.\n14 Nin huli ta ako nagsasabi sa saimo, na kun siya dae nagbingat kan saiyang takyag sa pa-ingat kan satuyang mga kaamaan sinda nahulog na kuta na sa mga kamot kan mga Lamanita, asin nagin mga biktima kan saindang kaanggutan.\n15 Asin ini nangyaring naglipas na pagkatapos na si hadeng Benjamin nagtapos kaining saiyang mga sasabihon sa saiyang akeng lalake, na siya iyo an nagtao kan saiyang mga gigibohon manungod sa gabos na pagpapamahala kan kahadean.\n16 Asin sa kadagdagan, siya man itinao saiya an mga gigibohon manungod sa mga rekord na ipinag-ukit sa mga plakeng bronse; asin man an mga plake ni Nephi; asin man, an espada ni Laban, asin an bola o tagapagturo, na iyo an naggiya kan satuyang kamagurangan sa paglakaw sa kaparangan, na ipinag-andam kan kamot nin Kagurangnan na sa kahaluyan na sinda pinaggigiyahan, an lambang saro uyon sa ipinagpagibo asin kahigosan na saindang itinao sa saiya.\n17 Kun kaya, habang sinda mga daeng pagtubod sinda dae nagin ma-asenso ni progresibo sa saindang paglalakaw, pero sinda pinaggigiyahan pabalik, asin nakamate kan kaongisan nin Diyos sa sainda; asin kaya sinda hinampak nin taggutom asin makuniot na mga kasakitan, na tanganing magpapagiromdom sainda kan saindang mga gigibohon.\n18 Asin ngonian, ini nangyaring naglipas na si Mosiah nagpadagos asin ginibo kun ano an mga itinugon kan saiyang ama saiya, asin ipinagbalangibog sa gabos na mga katawohan na yaon sa daga nin Zarahemla na sa kahaluyan sinda magkakasararong magkakatiripon sa saindang mga sadire, na magpasiring sa templo na tanganing magdangog sa mga tataramon na itataram kan saiyang ama sainda.\n# posted by Unknown @ 4/19/2005 05:01:00 PM


Komperensya nin ESEAP 2018 - Meta\nKomperensya nin ESEAP 2018\nAn Komperensya nin ESEAP 2018 sarong rehiyonal na komperensya kan mga komunidad nin Wikimedia sa bilog na mga rehiyon nin ESEAP. An ESEAP nangangahulogan na East (Subangan asin) and South East Asia (Sur-subangan na Asya), and the Pacific (asin an Pasipiko). Gigibohon ini sa Bali, Indonesya sa a-5 sagkod a-6 kan Mayo 2018, asin ini iyo an pinakainot na rehiyonal na komperensya para sa mga komunidad nin Wikimedia sa mga rehiyon na ini.\nAn Subangan asin Sur-subangan na Asya, asin an Pasipiko iyo an nawawalat na mga rehiyon sa komunidad nin Wikimedia. Igwa nin dakulang bilang kan mga paraambag sa Wikimedia gikan sa satong rehiyon, alagad padagos kitang naglalapigot tanganing makahaman nin sarong komunidad na nagdadanay. Ining komperensya madara nin mga partisipante gikan sa manlainlain na mga komunidad nin ESEAP tanganing magkasararo asin magkaigwa nin hararom na pagkasabot kan mga ulayon asin tanganing makahanap nin mga kasimbagan. Siring man, katuyohan kaini na matipon an mga tawong kaayon sa paghirong ini kan Wikimedia sa laog kan mga rehiyon nin ESEAP, tanganing maghiras nin mga kaisipan asin magkaigwa nin pagtinarabangtabangan an rehiyonal na komunidad na imposibleng makamtan sa online na komunikasyon sana.\nPetsa: a-5 sagkod 6 kan Mayo 2018\nAn Komperensya nin ESEAP nahimo huli sa pirang taon na pagplano sagkod na ini mangyayari na sa Bali, Indonesya sa taon 2018. Kan WMCON 2015 sa Berlin, nagkaigwa nin urulay-ulay an mga paraambag sa Wikimedia gikan sa Wikimedia Hong Kong (WMHK), Wikimedia Indonesia (WMID), Wikimedia Philippines (WMPH), Wikimedia Taiwan (WMTW), asin an China User Group dapit sa pagkakaigwa nin sarong rehiyonal na hirilingan o meet-up. Iginilid muna na ideya huli sa kakulangan sa pag-urulay asin pagplano. Kan sumunod na taon sa WMCON 2016, nag-urulay an mga representante kan WMHK, WMTW, WMID, Wikimedia Thailand (WMTH), China User Group, Wikimedians in Korea, Wikimedia Australia (WMAU)dapit sa pagkaigwa nin rehiyonal na kolaborasyon sa mga aktibidad. An nagin resulta kaini iyo an ESEA Hub, sarong online platform page na igwa nin mga bareta asin report laman an mga aktibidad kan mga kabtang o chapter asin mga user group sa mga rehiyon nin ESEA (alagad makamundo na inuntokan na ini). Pinag-urulayan man an ideya nin pagkaigwa nin rehiyonal na hirilingan, alagad mayo nin maninigong rekurso tanganing mapangyari ini kaidto.\nAn pangangaipo para sa sarong rehiyonal na komperensya nagin pusog sa urulay sa WMCON 2017 na pinag-atendiran kan mga paraambag sa Wikimedia gikan sa Tsina, Taiwan, Sur na Korea, Filipinas, Indonesya, Australya, Tailanda, asin Malasya. An mga nasyon na ini dai pa nin mga kolaborasyon o nin mga urulay sa lambang saro, huli sa kawaran nin sarong rehiyonal na komperensya sa rehiyon. Nagtutubod kami na an pagheras-herasan nin mga eksperyensya sa lambang saro makakapapusog sa mga komunidad asin mapasiring sa darakulang pagtitiranabangtabangan sa maabot na panahon. Alagad, pag-abot sa kapasipad siring sa mga boluntaryo asin rekursos, napagdesisyonan na an inot na komperensya magin sadit alagad makahulogan asin maninigo para mapag-urulayan kan mga partisipante an mahahalagang isyu.\nNapagdesisyonan na gibohon an sarong rehiyonal na komperensya sa rehiyon kan Subangan asin Sur-subangan na Asya, asin an Pasipiko (ESEAP) huli sa (a) heograpikal na pagkakataraid kaini, (b) an pusog na pagtitinarabangtabangan kan mga paraambag sa Wikimedia gikan sa mayoriya kan mga nasyon kaining mga rehiyon sa nakaaging mga taon (online asin offline), asin (c) an pangangaipo na urog na mapapusog an komunidad huli sa igwa kita nin labi sa 2,000 mga tataramon sa mga rehiyon na ini, alagad mayo sa 1% kaini an igwa nin sadiring Wikipedia, Wiksyunaryo, o iba pang mga proyekto kan Wikimedia.\nAn mga Wikimedian sa Subangan asin Sur-subangan na Asya asin an Pasipiko na nakalista sa pahinang ini iyo an makakabali sa komperensya nangurog na idtong mahihigos o igwang dakulang naitatabang sa ikakatalubo kan lokal na komunidad.\nTagapadalagan nin tiripon asin tagatabang\nTagapamahala asin tagapadalagan kan lohistika\nRetrieved from "https://meta.wikimedia.org/w/index.php?title=ESEAP_Conference_2018/bcl&oldid=22413021"


Pigbuyagyag ni Emily Bordado, opisyal na parataram kan DA Bicol na madaling naglalakop an ASF sa mga atamang na origan sa Rinconada area nin huli kan igwa man sanang residentes sa barangay iyo an kasabuwat kan viajero nganing bakalon an orig kan mga paraoma dawa igwa nang helang o positivo sa ASF.\nNagtitipon nang evidencia an BAI nganing madakop asin cancelaron na an permit kan mga hog growers na envuelto sa modus operandi.\nSinabi pa an nagkaperang hog growers sa Bula asin Nabua, sakop kan Rinconada area sa Camarines Sur nagiging kasabuwat kan mga ahente iyo viajero na hali pa sa ibang rehiyon nganing bakalon an saindang orig sa baratong presyo dawa infected na kan ASF.\nKabali sa modus operandi an viajero nagaraje kan saindang truck sa Bato, CamSur na negativo pa sa virus sa hayop sagcod pasaging makua nin permit sa pagtransportar kan hayop.\nAn kawarang cooperasyon kan mga residentes asin ibang paraataman nin hayop iyo an nagiging causa kan paglangkaw kan caso kan ASF sa Bula asin sa Nabua.\nHagad kan DA Bicol an cooperasyon kan publico nganing isombong sa mga awtoridad an padagos pang envuelto sa modus operandi asin si mga barangay na infected kan virus dapat i-depopulate na an saindang hayop nganing dai na mag-ulakit.\nIgwa naman bagong caso sa ASF sa duwang barangay sa Baao asin sarong caso sa Ciudad nin Iriga.\nEnot nang nagbungkaras an virus sa hayop sa mga banwaan kan Minalabac, Pili, Nabu asin Bula.\nDawa na ngani nadagdagan an mga banwaan na may caso sa ASF, alagad igwa nang mga banwaan an posibleng ideclara nang ASF free asin ini kinababalihan kan Bombon, Calabanga, Magarao, Lagonoy asin Goa, sabi pa ni Bordado.\nAlagad kaipuhan kumpletohon muna kan mga barangay asin LGU an mga rekisitos asin dapat mantenido na negativo na sa ASF.\nAn DA nakatalaan man magtao nin atamanon na libreng piglets sa mga na-apektaran na mga paroma kan ASF. (dpa)


Protocols sa Del Gallego Border, airport hinigotan kan Capitolyo\nMas pinahigot kan Capitolyo Provincial kan Camarines Sur an protocols sa Naga Airport sa Pili, CamSur asin Del Gallego border puon pa kan nakaaging semana mantang nagdadakul an mga returning residence sa provincia ngunian na semana santa hale sa National Capital Region na may halangkaw na caso kan coronavirus disease.\nIni kasunod kan pinaluwas na Executive Order No. 04 series of 2021 ni Gobernador Migz Villafuerte petsado Marso 23 sa tahaw kan nagdadakul an mga naglalaog sa Camarines Sur nin returning residence hale sa NCR nganing dai makadamay an provincia sa pagparalangkaw kan caso kan Covid-19.\nAn EO 04 ‘‘An order imposing new guidelines/protocols at the airport and Del Gallego Border’’ asin ini epektibo kan Marso 26, 2021. An mga nagpupuroli hinahagad, 1. Documentary Requirements for Travel na kinababalihan kan *Valid ID na may kumpletong address *Medical/Health Certificates na nagpapaheling negativo sa Covid-19 sa paagi kan RT-PCR test, na ginibo sa laog nin duwang aldaw o 48 oras puon kan petsa asin pagabot sa provincia. 2. Stricker Border Control – An gabos na pasajeros dapat kuanan muna nin temperatura alagad si pasajeros na may sintomas o nagpositivo sa paagi kan antigen test, dapat magpasa-irarum sa mandatory 14-day quarantine.\nSinabi ni Lucena ‘‘Che’’ Bermejo, pamayo kan Environment Disaster Management and Emergency Response (Edmero) kan Camarines Sur puon na itugdas ninda kan Marso 4, 2021 an pag-estricto sa Del Gallego Border haros aroaldaw nakakasabat sinda kan nagpopositivo sa virus.\nMaabot na sa cincuenta an saindang napugolan na magpuli deretso sa saindang residencia envez dinadara kan ambulansiya sa Health Center kan provincia sa barangay Banasi, Bula, Camarines Sur.\nAn Ciudad nin Naga nagbugtak naman kan saindang Screening Team sa Del Gallego Border nganing masara an mga naglalaog sa ciudad asin igwa nang nakadestinong personajes kan City Hall na iyo an nagkukua nin RT-PCR test sa mga returning residence sa Naga.\nSa record kan Department of Health sa Bicol nagluluwas na naglalangkaw an caso kan Covid-19 sa rehiyon na igwang travel history hale sa NCR. (dpa)


Juan 9 | Bibliya Online | New World Translation\nPinaumayan ni Jesus an lalaking ipinangaking buta (1-12)\nInusisa kan mga Fariseo an pinaumayan na lalaki (13-34)\nPagigin buta kan mga Fariseo (35-41)\n9 Mantang nag-aagi si Jesus, nahiling niya an sarong lalaking buta na puon pa kan mamundag. 2 Asin hinapot siya kan saiyang mga disipulo: “Rabbi, siisay an nagkasala, an tawong ini o an mga magurang niya, kaya ipinangaki siyang buta?” 3 Nagsimbag si Jesus: “Bako an tawong ini an nagkasala asin bako man an mga magurang niya, alagad pagkakataon ini na mahayag an mga gibo nin Diyos paagi sa saiya. 4 Dapat tang gibuhon an mga gibo kan Saro na nagsugo sa sako miyentras na aldaw pa; maabot an banggi na mayo nang tawo an makakagibo. 5 Sagkod na yaon pa ako sa kinaban, ako an ilaw kan kinaban.” 6 Pagkasabi niya kan mga bagay na ini, naglutab siya sa daga asin guminibo nin laboy paagi sa liwoy, asin ilinahid niya an laboy sa mga mata kan lalaki 7 asin sinabi sa saiya: “Sige na, maghugas ka sa karigusan nin Siloam” (na an buot sabihon ‘Pinabulwak’). Naghali ini saka naghugas, asin nagbalik na nakakahiling na. 8 Dangan an mga pagtaraid asin an mga parating nakakahiling sa saiya kaidto na nakikilimos nagsarabi: “Bakong iyo ini su lalaki na parating nakatukaw asin nakikilimos?” 9 May mga nagsasabi: “Siya idto.” An iba man nagsasabi: “Bako, pero kaagid niya siya.” An lalaki pauruutrong nagsabi: “Ako idto.” 10 Kaya hinapot ninda siya: “Paano namuklat an mga mata mo?” 11 Suminimbag siya: “Su lalaking inaapod na Jesus naggibo nin laboy asin ilinahid niya iyan sa mga mata ko saka sinabi sa sako, ‘Magduman ka sa Siloam asin maghugas kan sadiri mo.’ Kaya nagduman ako saka naghugas asin nakahiling na ako.” 12 Sa siring sinabi ninda sa saiya: “Hain an lalaking iyan?” Sinabi niya: “Dai ko aram.” 13 Dinara ninda sa mga Fariseo an lalaking dating buta. 14 Nagkataon man na Sabbath kan aldaw na ginibo ni Jesus an laboy asin iminuklat an mga mata kan lalaki. 15 Kaya pati an mga Fariseo nagpuon na maghapot sa lalaki kun paano siya nakahiling. Sinabi niya sa sainda: “Linagan niya nin laboy an mga mata ko, tapos naghugas ako, asin nakahiling na ako.” 16 Dangan an nagkapira sa mga Fariseo nagsabi: “An tawong ini bakong gikan sa Diyos, ta dai siya nag-uutob kan Sabbath.” An iba man nagsabi: “Paanong an sarong tawong parakasala makakagibo nin arog kaiyan na mga tanda?” Kaya dai sinda nagkakauruyon. 17 Sa giraray sinabi ninda sa lalaking dating buta: “Ano an masasabi mo manungod sa saiya, mantang mga mata mo an iminuklat niya?” Nagsimbag an lalaki: “Saro siyang propeta.” 18 Alagad, an mga Judio dai nagturubod na siya dating buta pero nakakahiling na, sagkod na umabot sa puntong ipinaapod ninda an mga magurang kan lalaki. 19 Asin hinapot ninda an mga ini: “Iyo ini an saindong aki na pigsasabi nindong ipinangaking buta? Paano nangyaring nakakahiling na siya?” 20 Nagsimbag an mga magurang niya: “Aram ming iyo ini an samuyang aki asin na ipinangaki siyang buta. 21 Pero kun paano nangyaring nakakahiling na siya ngunyan, dai mi aram; o kun siisay an nagmuklat kan saiyang mga mata, dai mi aram. Haputon nindo siya. Nasa edad na siya. Siya an dapat magtaram para sa sadiri niya.” 22 Sinabi ini kan saiyang mga magurang dahil natatakot sinda sa mga Judio, huli ta nagkaigwa na nin kasunduan an mga Judio na kun may siisay man na magpahayag na si Jesus iyo an Cristo, an tawong iyan dapat na itiwalag sa sinagoga. 23 Ini an dahilan kaya sinabi kan saiyang mga magurang: “Nasa edad na siya. Haputon nindo siya.” 24 Kaya sa ikaduwang pagkakataon inapod ninda an lalaki na dating buta asin sinabi sa saiya: “Magtao kang kamurawayan sa Diyos; aram niyamo na parakasala an tawong ini.” 25 Nagsimbag siya: “Kun parakasala man siya, dai ko aram. An aram ko lang, dati akong buta, pero ngunyan nakakahiling na ako.” 26 Dangan sinabi ninda sa saiya: “Ano an ginibo niya sa saimo? Paano niya iminuklat an saimong mga mata?” 27 Sinimbag niya sinda: “Sinabi ko na sa saindo, pero dai kamo nagdangog. Taano ta gusto nindong madangog giraray? Dai man nindo gustong magin mga disipulo niya, bako?” 28 Dahil kaini mapagtuya ninda siyang sinabihan: “Disipulo ka kan tawong idto, pero kami mga disipulo ni Moises. 29 Aram ming nakipag-ulay an Diyos ki Moises, alagad kun manungod sa tawong ini, dai mi aram kun siisay an nagsugo sa saiya.” 30 Suminimbag sa sainda an lalaki: “Makangalas nanggad ini, na dai nindo aram kun siisay an nagsugo sa saiya, alagad ta iminuklat niya an sakuyang mga mata. 31 Aram niyato na an Diyos dai nagdadangog sa mga parakasala, alagad kun an saro may takot sa Diyos asin naggigibo kan saiyang kabutan, dinadangog niya ini. 32 Puon pa kan suanoy, dai pa lamang nin nabaretaan na may nakapamuklat sa mga mata nin ipinangaking buta. 33 Kun an tawong ini bakong sugo nin Diyos, dai lamang siya nin magiginibo.” 34 Bilang simbag sinabi ninda sa saiya: “Namundag kang makasalan, tapos ika an nagtutukdo sa samo?” Asin itiniwalag ninda siya! 35 Nabaretaan ni Jesus na itiniwalag ninda an lalaki, asin kan manumpungan niya ini, sinabi niya: “Nagtutubod ka sa Aki nin tawo?” 36 Nagsimbag an lalaki: “Ginoo, siisay siya? Sabihon mo sa sako tanganing magtubod ako sa saiya.” 37 Sinabi ni Jesus sa saiya: “Nahiling mo na siya, asin sa katunayan, siya ining nakikipag-ulay sa saimo.” 38 Sinabi niya: “Nagtutubod ako sa saiya, Kagurangnan.” Asin nagluhod sa saiya an lalaki. 39 Dangan sinabi ni Jesus: “Nagdigdi ako sa kinaban para magtao nin basehan sa paghusgar, tanganing an mga dai nakakahiling makahiling asin an mga nakakahiling magin buta.” 40 Nadangog ini kan mga Fariseong yaon duman, asin sinabi ninda sa saiya: “An buot mong sabihon, buta man kami?” 41 Sinabihan sinda ni Jesus: “Kun kamo buta, dai kuta kamo nin kasalan. Pero ngunyan sinabi nindong ‘Nakakahiling kami.’ Nagdadanay an saindong kasalan.”